text:
kapitulonan
ken tabata ellen g. white
Tin hopi bukinan disponibel ku bo por kumpra online riba e Bida i Trabou di Ellen G. White. En korto, e tabata un muhé ku donnan spiritual remarkabel ku a biba mayoria di su bida durante e siglo bintinuebe (1827-1915), ademas dor di su eskrituranan te ahinda e ta hasi un impakto revolushonario riba miyones di personanan rond mundu. Durante su bida e'la skirbi mas ku 5000 artíkulonan di korant i 40 bukinan;pero awendia, inkluyendo kompilashonnan for di su 50000 paginanan di eskrítunan, mas di 100 títulonan ta disponibel na Ingles. E ta e mas tradusi skritora muhé den henter e historia di literatura, i e mas tradusi autor Merikano di tur dos sekso. Su eskrituranan ta kubri unrango detayá di subjetonan, inkluyendo religion, edukashon, relashonnan sosial, evangelismo, profesia, publikashon, nutrishon, i management. Su obra maestra ku a kambia bida riba e bida Kristian èksitoso, Steps to Christ, a wordu publiká den mas di 140 lenga. Adventistanan di Shete-dia ta kere ku Sra. White tabata mas ku un eskritora talentá;nan ta kere ku e'la wordu apuntá pa Dios komo un mensagera speshal pa trese e mundu su atenshon na e Santu Skrituranan i yuda prepara e pueblo pa Kristu Su segunda benida. For di e tempu ku e tabata tin 17 aña di bida te dia e'la muri 70 aña despues, Dios a dun'e aproximadamente 2000 vishonnan i soñonan. E vishonnan ta varia den largura di menos ku un minut pa alrededor kasi kuater ora. E sabiduría i konsehonan resibi dor di e revelashonnan aki e'la skirbi nan pa kompartí ku otronan. Pues su eskrítonan speshal ta aseptá pa Adventistanan di Shete-dia komo inspirá, i nan kalidat eksepshonal ta wordu rekonosé asta dor di lektornan kasual. Manera ta sitá den Seventh-day Adventist Believe..., "E eskrituranan di Ellen White no ta un sustituto pa Skritura. Nan no por wordu poní riba e mesun nivel. E Santu Skrituranan ta pará nan so, e norma uniko dor di kual di dj'e i tur e otronan mester wordu husgá ariba i na kual nan mester wordu somete" (Seventh-day Adventist Believe . . . , Ministral Assosiation, General Conference of Seventh-day Adventist, Washington D.C., 1988, p. 227). Sinembargo, Ellen White mes ta nota, "E hecho ku Dios a revelá Su boluntat na hende pa medio di Su Palabra, no a interpreta innesesario e presensia kontinuo i guiansa di e Spiritu Santu. Al kontrario, e Spiritu tabata primintí pa nos Salbador pa habri e Palabra na Su sirbidornan, pa iluminá i apliká su señansanan"(The Great Controversy, p. vii). E siguiente ta un vershon mas detayá di e bida i trabou di e muhé remarkabel aki, enkontrando tur e testnan di un berdadera profeta manera ta para skirbi den e Santu Skritura, kende a yuda funda e iglesia di Adventista di Shete-dia.
e prome añanan
Ellen, ku su ruman muhé ohochi Elizabeth, a nanse 26 di november 1827, di Robert i Eunice Harmon. Ku ocho yu den famia, e kas tabata un aktivo i interesante hogar. E famia tabata biba riba un finka serka di e pueblo di Gorham, Maine, den e parti nortost parti di Estado Uni. Sinembargo, algun añanan despues di e nancementu di e ohochinan, Robert Harmon a entrega e finka, i, huntu ku su famia, e'la muda pa e suidat di Portland, alrededor di diesdos miya pa ost. Durante su infansia Ellen tabata yuda na kas i tabata yuda su tata den fabrikashon di sombré. Na edat di nuebe aña, mientras e ta regresando kas for di skol un merdia, e'la wordu severamente herida den su kara pa un piedra tirá dor di un kompañero di klas. Pa tres siman e tabata inkonsiente, i den e añanan ku a sigui e'la sufri masha hopi komo resultado di e leshonnan serio na su nanishi. Ellen su edukashon formal a kaba diripiente, i tabata mustra ku tur esaki e mucha muhé chikitu aki no tabata tin hopi aña mas pa biba. Den aña 1840, Ellen, ku su mayornan, tabata bishitá un kampamentu Methodista na Buxton, Maine, i aya, na edat di 12 aña, e'la duna su kurason na Dios. Riba 26 di yüni, 1842, pa medio di su petishon e'la wordu bautisa pa medio di inmershon den e bahia di Casco, Portland. E mesun dia e'la wordu risibi komo un miembro di e iglesia Methodista.
e mensahe di advent
Den 1840 i 1842 Ellen, huntu ku otro miembronan di su famia, a bishita reunionnan Adventista na Portland, nan a aseptá e punto di bistanan di William Miller i su sosionan, i konfidentemente nan tabata mira riba e maraviyoso binida di Kristu. Ellen tabata un trahadó mishonera serio, buskando pa gana su amigunan hoben i hasiendo su parti mensagero den e mensahe di Advent. E desapunto di e Gran Desepshon ku Hesus no a regresa na tera riba 22 di òktober, 1844 no a debilitá Ellen den su hubentut, i e, huntu ku otronan, a studia e Beibel i a resa seriamente pa lus i guiansa den e dianan siguiente di konfushon. Mientras hopi tabata tambalia of tabata bandoná nan experensia Adventista, Ellen Harmon, un mainta lat den desèmber, a uni ku kuater otro hende muhé den adorashon familiar na kas di un kompañero kreyente den Portland Sur. Shelu tabata mustra serka pa e grupo oradó, i mientras e poder di Dios tabata sosega riba Ellen e'la mira den vishon e biajenan di e pueblo Adventista pa e suidat di Dios (Early Writings, pp. 13-20). Mientras e mucha muhé di 17 aña dudosamente i temblando tabata komuniká e vishon aki na e grupo Adventista na Portland, nan a asepté komo un lus biní di Dios. Al respuesta di un vishon mas despues, Ellen a biaja huntu ku su amigunan i su miembronan di famia di lugar pa lugar pa komuniká na e grupo di Adventistanan plamá e lokual ku a wordu revelá na dj'e den e prome i den e sigiente revelashonnan. Nan no solamente a enkontra burla i ridikules di e mundu na grandi, pero bou di nan mes nan no tabata uní, fanatísmo di tur sorto di manera a lanta den nan rango. Pero Dios, pa medio di revelashon, a habri na Ellen Harmon e konsekuensia di algun di e movimientonan fanátiko aki, i e tabata enkargá ku e responsabilidat pa reprendé malu i apuntá error. E trabou aki e'la haña difisil pa ehékutá.
kasamentu di james white i ellen harmon
Riba un biahe pa Orrington, Maine, Ellen a enkontra ku un predikador Adventista hoben, James White, e tempu ei 23 aña di edat. Mientras nan trabou pa kasualidat tabata trese nan huntu, a lanta un intimidat ku a hiba nan pa uni den kasamentu mas lat den ougùstùs, 1846. Durante e prome simannan ku a sigui despues di nan kasamentu, James i Ellen a studia seriamente un 46-pagina di tratado publiká pa Joseph Bates, den New Bedford, Massachusetss. E tratado, titulá Sevent-day Sabbath, a trese dilanti e evidensia Bíbliko di e di shete dia sagrado. Konvensí ku e observashonnan duna dilanti tabata dokumentá, nan a kuminsa warda djasabra komo e Sabat. Algun seis luna despues, riba 3 di april, 1847, Ellen White a mira den un vishon e lei di Dios den e santuario selestial, ku un aura di lus rondo di e di kuater mandamentu. E konvikshon aki a trese un komprondementu mas klá di e importansia di e doktrina di Sabat, i a konfirmá e konfiansa ku e Adventistanan tin den dj'e (Early Writings, pp. 32-35). E prome dianan di James i Ellen White su bida matrimonial tabata unu yená ku pobresa i tin bia tristesa. Trahando nan den e movimento Adventista no tabata tin niun hende sino nan mes pa depende finansieramente ariba, pesei James White a parti su tempu entre predika i gana un bibá den e selva, trahando riba spoorweg,of den e hooiveld. Un yu hòmber, Henry, a nansé di e pareja White riba 26 di ougùstùs, 1847. Su presensia a trese goso i konsuelo pa e mama hoben, pero Ellen White a haña ku hopi lihe e mester a laga su yu den e mannan konfiabel di su amigunan i kontinuá ku su trabou den biajamentu i hibando e mensaje ku Dios a konfia na dj'e. E sigiente añanan e'la skirbi na abundansia, biajando hopi kaminda pa bishita e "trupa bandoná" i bishita konferensianan.
kuminsando ku publikamentu
Mientras na Rocky Hill, Connecticut, den zomer di 1849, James White a kuminsa publiká The Present Truth un korant semilunar di ocho pagina. E siguiente numbernan ta kontené artikulonan di Ellen White su vishonnan profétiko di e futuro di e iglesia i notanan resonánte i adverténsianan i konséhonan. Aña 1851 a marka e aspekto di señora White su prome buki, un obra di 64 pagina entitula, A Sketch of the Christian Experience and Views of Ellen G. White. E prome dokumento aki i su Supplement (1854) awor ta wordu haña riba pagina 11-127 di e buki Early Writings. E dianan di e kuminsamentu di Review and Herald den 1850 i e Youth's Instructor den 1852, i e ponementu di un imprenta di man, despues e publikamentu di e korantnan den Rochester, New York, durante e añanan 1852-1855, tabata difisil i eksigente. Sen tabata skars. Malesa i derota tabata hunga nan parti den tresementu di disgusto i deskurashamentu. Pero tabata tin mihor dianan dilanti, i ora ku den 1855 e krejentenan di Advent den Michigan a invita e pareja White pa Battle Creek i priminti di traha un luga di imprenta chiki, tabata parse ku e marea a kambia pa lo mejor.
e mudansa pa battle creek
Na november, 1855, Review and Herald Publishing Association, ku e imprenta di man i otro ekíponan di imprenta, a muda di lugarnan di hür den Rochester, New York, pa e edifisio nobo fundá den Battle Creek, Michigan, generosamente prové dor di e kreyentenan di Advent. Algun dia despues ku Elder i señora White, i esnan asosia ku nan den e trabou di publikashon, a yega Battle Creek, un konferensia a wordu tene pa konsidera plannan pa plama e mensaje di Advent. Na serada di e enkuentro general aki un kantidat di asuntunan di importansia pa e iglesia na un kantidat a wordu revelá na Ellen White. Esakinan e'la skribi i lesanan na e iglesia di Battle Creek. E miembronan di e iglesia a rekonosé ku e mensahe aki lo benefisia tur e gruponan di krejentenan, pesei nan a vota pa e wordu publiká. Den e tempu ei a bin for di e impresa establesedor un tratado di 16-pagina ku e titulo di, Testimony for the Church (Testimonies, vol. 1, pp. 113-126), e prome di un serie di skrituranan ku den 55 aña a totalisa kasi 5000 pagina, manera a wordu publiká den di nuebe volumen di Testimonies for the Church. E reportaje di e sigiënte añanan ta mustra Ansiana i Sra. White establesiendo e trabou di publiká i organisashon di iglesia, i biajando aki aya ku trein, wagòn i slee. E ta un reportaje di sufrimentu di friu severo riba biajenan largu dor di kámponan i di Dios Su protekshon speshal for di hopi peligernan. E ta un reportahe ku atributonan deskurashante ora atákenan tabata wordu dirigí kontra e trabou, i tambe un di e grán kurashamentu ora ku e poder di Dios trese viktoria den e bidanan di e wardadónan di Sabat i lógronan na e trabou di esnan ku tabata hibando afó den promoviendo e kausa di Advent.
e vishon di e "gran controversia”
Na un servisio di entiëro na Ohio ku a wordu duna riba un djadumingu merdia den Maart, 1858, den e Lovett's Grove (awendia Bowling Green) un skol publiko, un vishon di e konflikto largu di añanan entre Kristu i Su angelnan i Satanas i su angelnan a wordu duná na Sra. White. Dos dia despues Satanas a intenta di tuma su bida, pa asina e no por presenta na otronan lokual ku a wordu revelá na dj'e. Sostene, di mes, pa Dios den hasimentu di e trabou duná na dj'e, e'la skirbi un diskripshon di e esenanan ku a wordu presentá na dj'e, i e buki di 219-pagina Spiritual Gifts, (Donnan Spiritual) vol. 1, The Great Controversy Between Christ and His Angels and Satan and His Angels, (E Gran Controversia entre Kristu i Su Angelnan i Satanans i Su Angelnan) a wordu publiká den zomer di 1858. E volumen a wordu bon risibí i haltamente premia dor di su splikashon bon kla di e forsanan den e gran konflikto, tokando puntonan haltu di e lucha pero tratando komletamente ku e final esenanan di e historia di e mundu aki. (Wak Early Writings, pp. 135-295 (Primeras Skrituras)
e hogar den battle creek
Ellen White su dagboeken di for di kabamentu di 1850 ta revelá ku no ta tur su tempu a wordu dediká na skirbimentu i publikamentu di e trabou. Tareanan di kas, kontaktonan amistoso ku bisiñanan, espesialmente esnan den nesesidat, a eksigí su atenshon, i okashonalmente e'la yuda dobla i pega papelnan i pamfletenan ora tabata tin un ansha di trabau na e ofisina di Review. Na kabamentu di 1860 e famia White a numerá 6, ku kuater yu hòmber di algun siman pa 13 aña di edat. E yu mas chiki, Herbert, sinembargo, a biba algun luna, su morto a trese e prome kebradura den e cirkulo familiar. E esfuersonan kulminante pa establese un iglesia i organisando konferensianan, ku e demanda pa skirbi mas, biajenan, trabounan personal, a okupá e prome añanan di 1860. E punto kulminante a yega den e organisashon di e Konferensia General di Adventistanan di Shete-dia den Mei, 1863.
e vishon di salud reforma
Dos siman despues di esaki, James i Ellen White a bishita Otsego, Michagan, den wikent, pa enkurashá e trahadonan evangelista ayanan. Mientras e grupo ta baha kabes den orashon na komienso di e Sabat, Ellen White a wordu duna un vishon di e relashon di salud fysiko pa spiritual, di e importansia di e sigiënte prinsipionan bon den dieta i den e kuido di e kurpa, i di e benefisionan di remedinan natural – aire puro, solo, ejersisio, i awa puro. Primeramente di e vishon, tiki pensamentu of tempu a wordu duná na topikonan di salud i diferente di e ministernan sobre kargá a wordu forsá pa bira inactivo pa motibu di malesa. E revelashon aki riba 6 di Yüni, 1863, a pone impreshon riba e lidernan den e iglesia nobo organisa e importansia di e salud reforma. Den e sigiënte lunanan, mientras e mensahe di salud a wordu mira komo un parti di e mensahe di Adventistanan di Shete-dia, un programa edukashonal di salud a wordu inaugurá. Un paso introduktorio den e esfuerso aki tabata e publikamentu di e seis pamflétanan di 64 pagina kada un, entitulá, Health (Salud), or How to Live (Kon pa Biba), kompilá pa James i Ellen White. Un artíkulo di Sra. White tabata inkluí den kada un di e pamfletanan. E importansia di salud reforma tabata tin un impreshon grandi riba e lidernan di e iglesia dor di e morto inespera di Henry White na edad di 16 aña, e malesanan severo di Ansiano James White, kual a fors'e pa para trabou pa tres aña i riba e sufrimentu di diferente otro ministernan. Den komienso di 1866, respondiendo na e instrukshonnan duna na Ellen White riba Pasku, 1865 (Testimonies for the Church, vol. 1, p. 489), ku Adventistanan mester establese un instituto pa salud pa kuido di e malunan, i impartiëndo e instrukshonan di salud, plannan a wordu traha pa e Western Health Reform Institute, kual a wordu habri na September, 1866. Mientras e famia White tabata den i for di Battle Creek for di 1865 te 1868, Ansiano White su mal kondishon fysiko a hiba nan na muda pa un farm chiki serka di Greenville, Michigan. Leu for di trabounan preshonante di cuartel general di iglesia, Ellen White tabata tin oportunidat pa skirbi, i e'la tuma e presentashon di e historia di konflikto manera e'la wordu mustra na dj'e mas kompleto den sigiënte revelashonnan. Den 1870, The Spirit of Prophecy, vol. 1, a wordu publiká, tresiëndo e historia di e kaída di Lucifer den shelo te na e tempu di Salomon. Trahando riba e seri aki tabata tuma tempu, i tabata shete aña despues ku e sigiënte volumen a wordu publiká.
e trabou expandé
E lógronan di e kampamentunan di Adventistanan di Shete-dia ku a wordu tené den Wisconsin i Michigan den kabamentu di 1860 a hiba na plannan mas ámplio pa e añanan ku ta sigui. James White no solamente a tuma parti aktivo den tresiëndo plannan pa e enkuentronan aki pero tambe den atendiëndo, ku su trabou administrativonan, manera su salud kibrá tabata permiti'e. E periodonan largu di trabou èkstra durante e lucha di e kuminsamentu di dianan di e iglesia, e kosto di esfuerso di tareanan editorial, huntu ku e responsabilidatnan komo presidente di e Conferensia General i voorzitter di diferente institushonal boards, a èksigí nan víktima riba su salud. Ellen White a kompaña su kasa riba su biahenan, hasiëndo tur su parti di prediká i trabou personal, i, ora tempu tabata permití, bayendo dilanti ku su eskrituranan. E winter di 1872-1873 a haña e par den California den e interes di esforsa e proyéktonan di iglesia na e Kosta Pasífiko. Esaki tabata e prome di diferente estadianan na parti ost extendé durante e sigiënte shete añanan. Un vishon importante a wordu duna na Ellen White riba 1 Aprel, 1874, mientras na West, na kual momentu a wordu habri na dj'e e kaminda maraviyoso den kual e trabounan denominashonal tabata wordu amplia i desaroyando no solamente den Estadonan ost pero tambe a krusa laman. Algun siman despues, enkuentronan bou di tènt tabata wordu habrí na Oakland, California, i en konekshon ku e esfuerso públiko aki Ansiano White a kuminsa e revista Signs of the Times.
kolegio di battle creek
Den kabamentu di 1874 e famia White a regresá na Michigan bèk, asistiëndo huntu ku e Instituto Bibliko, liderando e servisionan riba Sabbat, i tumando partinan prominente den dedikashon di e Kolegio di Battle Creek riba 4 Yanüari, 1875. Mientras Ellen tabata para dilanti di e grupo ku a reuni for di un kantidat di estado pa dedika esaki, e denominashonnan prome instituto edukashonal, e'la konta lokual a wordu mustra na dj'e dia prome den un vishon. E potret ku e'la presenta di e trabou internashonal ku mester wordu kumplí dor di Adventistanan di Shete-dia a impreshoná e trahadonan di e asemblea i e kreyentenan ku e importansia i nesesidat di e kolegio. Riba algun otro kosnan, e'la bisa di a mira impresanan di imprenta operando den otro paisnan, i un trabou ku ta desaroyando bon den teritorionan grandi di mundu ku Adventistanan te ku e tempu ei nunka a pensa pa drenta.
skirbiëndo i biahando
Durante e sigiënte añanan hopi di Sra. White su tempu a wordu usa den skirbimentu di e parti di e historia di konflikto tratando e bida di Kristu i e trabou di e apostelnan. Esaki a aparese den volumen 2 y 3 di The Spirit of Prophecy, den 1877 y 1878. Ansiano White tabata hopi okupá den establesiëndo e Pacific Press na Oakland, California, i kolekta sen pa engrandese e Sanitarium di Battle Creek i pa traha e Tabernacle na Battle Creek. Ora ku e pareha White a bishita e instituto nobo di salud serka di St. Helena, California, den komiënso di 1878, Ellen White a sklama ku e'la mira e edifisionan i bisindarionan den e vishon mustra na dj'e di e broading work na e West Coast, e otronan tabata the Signs of Times i e Pacific Press. Esaki tabata e di tres Pacific Coast enterprise ku e'la mira den vishon na 1874. Durante e seizoen di e enkuentro di kampamentu den lat di 1870, Ellen White a dirigi un audensia grandi, esun di mas grandi tabata e kongregashon di djadumingu merdia na Groveland, Massachussett, den kabamentu di Augustus, 1877, kaminda e tempu ei 20.000 hende a tendé papia ruimu riba e aspekto di temperamentu Kristian. Su biajenan i labornan durante e periodo aki a hibé ost den e Pacific Northwest. E'la skirbi sin kansa, atendí sekshonnan di Konferensia General, yena citanan, papia na enkuentronan di kampamentu i den iglesianan, e'la aparesé dilanti gruponan ku temperamentu,i asta a yena citanan den skínanan di suidat i prisonnan. Ansiano White su salud tabata bai patras a hiba e trip na Texas pa winter di 1878-1879. Ta aki Arthur Daniells, kende den añanan despues a sirbi komo presidente di e Konferensia General, i su kasa, Mary, a uni ku e famia White, e energiko hoben Arthur komo Ansiano White su kompañero i verpleger, i Mary komo kòki i ama di kas.
morto di james white
Tabata tin periodonan durante e proximo dos añanan ku Ansiano White tabata den basta bon salud i ábil a kontinua ku su trabou. Pero su largu añanan di trabounan pisá mental i fysikó a redusi su forsanan i e'la muri na Battle Creek riba 6 Ougùstùs, 1881. Pará banda di e kaha di morto di esposo na e servisio funeral, Ellen White a primintí su mes di sigi dilanti den e trabou ku a wordu konfia na dj'e. Pronto Ellen White atrobe tabata na Pacific Coast, sintiëndo falta profundo di su kompañero, pero sinseramente den servisio di skirbi e di kuater i último volumen di e serie Spirit of Prophecy. E historia di e konflikto for di e destrukshon di Jerusalem te na e seramentu di tempu tabata presentá den e tán spera volumen aki. Ora ku e'la sali for di e impresa den 1884, e buki a wordu bon risibi. Un edishon ilustrá pa bende di kas pa kas a wordu publiká, hibando e título The Great Controversy Between Christ and His Angels and Satan and His Angels, i den tres aña 50.000 kopia a wordu bendí.
ellen white ta bishita europa
Pa algun tempu e Konferensia General tabata puntra Sra. White i su yu hòmber, W. C. White, pa bishita e mishonnan Europeo. Mientras e ta preparando pa e biaje, ta parse na esnan serka di dj'é ku su kondishon fysiko por hasi su biaje imposibel. Obedensia, sinembargo, pa loke ta trabou, e ta embarká i bai riba e biaje, a dun'é e salud nesesario, i ta pasa e tempu for di herfst 1885 pa zomer di 1887 riba e kámponan di Europa. For di Basel, Zwisterland, despues e skínanan di e trabou di e iglesianan Europeo, Sra. White a hasi biajenan pa Inglatera, Duitsland, Fransia, Italia, Dinemarka, Norway, i Zweden. Pa interes partikular dos biahé a wordi hasi pa e valleynan di Waldensian den Italia, kaminda e'la bishita lugarnan ku e'la mira den vishon en konekshon ku e Síglonan di Skuridat i di Reformashon. Tur dos den Basel, Zwitserland i Christiana (awor yamá Oslo), Norway, Ellen White a rekonosé e impréntanan di druk manera esnan ku a wordu mustra na dj'é den e vishon di 3 di? Yanüari, 1875, ora e'la mira e asina tantu imprésanan operando den paísnan pafó di Norte Amerika. E konseho duna di Ellen White na e trahadonan di e iglesianan Europeo a nifiká asina tantu den e establisimentu korekto di e pólisanan i plannan.
e gran kontroversia i patriachanan i profétanan
Dor ku Spirit of Prophecy, volumen 4, a wordu pidí pa tradusí den lenganan Europeo, Ellen White a sinti ku e mester skribi mas detayá e escenanan di e kontroversia involviendo e lugarnan den Europa. E resultado tabata e buki konosí awendia The Great Controversy, prome bia publiká na 1888. Bèk atrobe den Estados Unidos, Ellen White a traha su kas na Healdsburg, California, pero a atende sekshonnan di Konferensia Generál di 1888 na Minneapolis, Minnesota. Den e sigiënte lunanan e'la biaja i prediká, buskando pa uni e iglesia riba doktrina di hustisia pa medio di fe. Durante e mesun periodo e'la traha riba Patriarchs and Prophets, kual a aparesé na aña 1890.
yamá pa australia
Na e sekshon di Konferensia Generál di 1891, Sra. White a wordu presentá ku un yamada urgente pa bishita Australia pa duna konsejo i asistí den e trabou di iglesia den e region pionero. Respondiendo na e pedido aki, e'la yega Australia den Desèmber, 1891, kompaña pa su yu hòmber, Ansiano W. C. White, i diferente di su asisténtnan. Su presensia den Australia tabata hopi apresiá dor di e kreyëntenan nobo, i su mensájenan di konsejo pa loke ta trata e desaroyo di e trabou a kontribuí hopi pa establese firmemente interesnan demoshonál den e kontinente zuid aki. Aki un bia mas, durante su bishita na e kas di publikashon di iglesia, Sra. White a rekonosé impréntanan di druk meskos ku esnan ku a wordu mustra na dj'é den vishon na Yanüari, 1875. No muchu largu despues di su regreso Ellen White a mira bon klá e urgensia pa un institushon pa señansa na Australia, ku e hubentut di Adventistanan di Shete-dia por wordu eduká den un átmosfera Kristian, i tambe pa trahadornan wordu di train pa den servisio na kas i riba e terenonan di e isla. En respuesta na su hopi pedídonan fuerte, un skol di Beibel a wordu habrí den e suidat di Melbourne, Australia, den 1892. E skol tabata funshoná den barionan di hür pa dos aña, pero durante e mesun tempu kartanan severo i apelashon via boka di Sra. White a apuntá ku Dios Su plan a wordu yamá pa e skol wordu situa den un atmósfera nashonal.
e skol di avondale
Ora Dios a indiká bon klá Su probashon pa e propiëtario, e Estado Avandale tabata sigurá. Despues, pa duna enkurashamentu na esnan den e kompania pionero aki, Sra. White a kumpra un kavel bon grandi serka i a traha su kas serka di e skol nobo. E skol aki, ku Dios a indiká, tabata pa tá un patronchi pa lokual trabou di edukashon Adventista mester tá. Pa asina e desaroyo di trabou na Australia por wordu bón administrá, den 1894 e teritorio a wordu organisa den un konferensia di union, e prome konferensia di union den e historia di Adventista di Shete-dia. Un ku tabata tin parti den e trabou administrativo den e konferensia di union nobo organisá tabata Ansiano A. G. Daniells, kende, huntu ku su kasa, a wordu mandá pa New Zeeland den 1886 komo mishonero. Su assosiashon ku Sra. White, i su pedido pa su konsejonan mientras e ta topa ku e problemanan administrativo ku tabata kresiendo den i riba e tereno aki, a yud'é pa prepar'é pa e trabou mas grandi konfia na dj'é ora, despues di e sekshon di Konferensia General di 1901, e'la wordu skohé pa presidente di e Konferensia General.
trabou médiko a kuminsa
Asina ku e trabou edukashonal a kuminsa bón na Avondale, apelashonnan a kuminsa wordu hasi pa establesé un programma mishonero médiko. Na esaki Ellen White no solamente a duna su aporte moral fuerte pero a kontribuí libremente di su medionan pa yuda hasi e sanatorium posibel. De fakto, kasi tur iglesia a traha i tur liña di informashon inaugurá durante e neube añanan di Sra. White su residensia na Australia a benifesiá di su enkurashamentu finansiero. Pa agrega pa tur su interésnan den e trabou lokal komo pionero riba e tereno aki, Sra. White a haña e tempu pa skirbi míles di páginanan di konsejo temporal ku a krusa lamannan i a gia lidernal denominashonal. Tambe e'la intrega artíkulonan semanal pa Review Signs, i Instructor. E programa pisá aki a atrasá su trabou di buki, i tabata no te ku 1898 ku The Desire of Ages a wordu kompletá i a hasi su entrada. Thoughts from the Mount of Blessing a sigi'é despues di dos aña, i Christ Object Lessons i Testimonies for the Church, volumen 6, a sigui den 1900.
outreach di afro-Amerika
Den 1891 Ellen White a apelá na e lidernan di iglesia pa kuminsa trabou di edukashon i evangelista na nomber di e rasa Pretu den Sur Amerika. Tres aña despues, un di su yunan, James Edson White, a traha un Misisipi River stoomboot i a usé pa alrededor di un dékada komo un mishon flotante pa Blacks den Mississippi i Tennessee. Den 1895 i 1896 e'la skirbi artíkulonan den "Review and Herald" kontinuando ku e urgensia ku esfuersonan mester wordu hasí pa e Blacks den Zuid, i di tempu pa tempu e'la manda mensajeronan di konseho i enkurashamentu pa trahadornan den e tereno. E'la duna aporte fuerte na e establisimentu di Kolegio Oakwood, den Huntsville, Alabama, kua a wordu fundá pa ku e propósito pa eduká e Afro-Amerika hòben. Den 1904 e'la duna un speech na e studiantenan i docentenan, deklarando,"Tabata Dios Su propósito pa e skol wordu poné aki. " Durante e añanan ku a sobra di su bida, e'la mantené un interés profundo i preokupashon pa e trabou di iglesia bou di Blacks den e Estadonan Sur.
regreso pa estados unidos
Un dia den 1900 Ellen White a sorprendé su famia i trahadórnan assosiadonan dor di bisanan ku instrukshon divino a bin na dj'é den e anochi ku e mester a regresá pa Merka. For di e punto di bista di e trabou na Australia e ta parse un tempu di menos apropia pa e bai, pero Esun ku Su wowo ta wak Su iglesia sosio komo un kompletu i ta mira den e futuro, sa bón e nesesidat di su presensia den Estados Unidos durante e krísis ku lo yena e añanan di e siglo nobo. Sintiëndo su mes na kas na Elsmhaven, algun mía for platteland suidat di St. Helena den nòrt California, Ellen White a pasa e 15 sobra añanan di su bida den preparashon di buki, skirbi, trabou personal, i biaje. No muchu pronto e'la establese su mes bon na St. Helena ku despues e ta risibi un yamada pa atende e sekshon di Konferensia General di 1901 den Battle Creek, Michigan. Na e enkuentro importante aki e'la wordu sin miedu yamá pa un reorganisashon di e trabou di e Konferensia General di Adventistanan di Shete-dia, pa e interés di e ekspanshon di e iglesia por wordu kompletamente prové pé. E delegashonnan a respondé na su yamada, desaroyando i implementando un plan di reorganisashon, habriendo e kaminda pa e distrubishon hanchu di e responsabilidat kresiënte kua, te na e tempu ei, solamente algun hende a karga. Nan a adoptá e plan di konferensia di union, i reglá pa departamentunan pa Konferensia General. E pasonan aki a habri e kaminda pa ekspanshon grandi i desaroyo di e trabou di e denominashon. Dos aña despues e ofisínanan di e Konferensia General i e trabou di Riview and Herald Publishing Association a muda for di Battle Creek, i den harmonia ku Sra. White su konsejo ku nan por ta den serkania di e Costa Ost, nan a wordu establesé na Takoma Park, Maryland, un voorstad di Washington, D.C. Na e momentu aki Sra. White a bandoná su kas na California i a muda pa Takoma Park. Pa alrededor di sinku luna e'la kontinuá ku su trabou einan. Sra. White su presensia na e ofisina prinsipal denominashonal a yuda establesé konfiansa den e desishon pa muda bai oost.
serando añanan druk
Lat den 1905 The Ministry of Healing, un buki ku ta basá riba e sanashon di e kurpa, mente, i alma, a sali for di ímprenta. Education a wordu publiká den 1903, i dos volumen di Testimonies of the Church, volumen 7 i 8, a wordu publiká den 1902 i 1904, siguidamente. Durante su estadia na Washington, Sra. White a enkurashá trahadórnan den iglesia den Zuid California pa segurá propiëdat pa un sanitario na Loma Linda i e'la yama pa e habrimentu di e trabou edukashonal mishonero médiko na e Costa Pacífiko. Durante e sigiënte añanan Ellen White frekuéntemente a interumpí su trabou di buki pa biajenan pa Loma Linda pa enkurasha e trahadornan aya, i na e Paradise Valley Sanitario pegá ku San Diego, kual e'la yuda establesé den 1903. Na edát di 81 aña Sra. White a biaja un bia mas pa Washington, atendiëndo un sekshon di Konferensia General na 1909. Na e konferensia e'la papia un kantidát di bia den un bos firme i klá. Despues di e enkuentro aki, en kulminashon di e deseo largu di su kurason, e'la bishita su kas bieu den e suidat di Portland, Maine. Ayanan atrobe e'la duna su testimonio den lugar históriko unda su trabou tabata tin su komienso 65 aña pasa. Esaki tabata su último biaje pa e estadonan ost, i e'la hasi un impreshon permanente i bibiënte riba hopi Adventistanan di Shete-dia ku a skuch'é papia of ku a top'é na e sekshon di Konferensia General. Realisando ku su añanan ku a ked'é ta tiki, ora Ellen White a regresá pa Elsmshaven e'la esforsa su esfuersonan pa publiká un kantidát di bukinan presentando ínstrukshonnan essensial pa e iglesia. Testimonies for the Church, volumen 9, a wordu publiká den 1909. Den 1911 The Acts of the Apostles a wordu publiká. Na 1913 Counsels to Parents and Teachers a wordu publiká, i den 1914 e manuskripto di Gospel Workers a wordu finalisá i mandá pa imprentá. E kabamentu di lunanan aktivo di Sra. White su bida a wordu dedika na e buki Prophets and Kings. Riba e mainta di 13 di Febrüari, 1915, ora Ellen White tabata drentando su kamber komfortabel di studia na Elsmhaven, e'la trompeká i kai, i tabata indispuesto pa lanta. Yudansa a wordu duná, i pronto tabata kla ku e aksidente tabata serio. Un éksaminashon di rayo-X a mustra un kibrá den su hup robes, i pa sinku lunanan Sra. White tabata limitá pa su kama of rolstoel. Su palabranan pa su amigunan i famianan durante e kabamentu di simannan di su bida tabata indiká un sentimentu di alegría, un sentido di a kumpli fielmente ku e trabou ku Dios a konfi'é ku n'é, i konfiando ku e kausa di berdat finalmente lo triumfá. E bida di Ellen White a terminá riba 16 di Yüli, 1915, na edat di 87 aña. E'la wordu poné pa sosega banda di su kasá den Santána di Oak Hill, Battle Creek, Michigan. Ellen White a biba pa mira e movimentu Advent krese for di un man yen di kreyente te na un miembresia mundial di 136.879 ku, pa 2000, a surpasá 11 miyón.


c: text/html

text:
ORANJESTAD, Aruba - 7 di september, 2016: Den e weekend tras di lomba e pista di bike cross di Streetwise na San Nicolas tabata cas di e asina yama "Back to School Challange 2016". Ya for di diabierna a cuminsa cu e diferente training y warm up mientras diasabra atardi a inicia cu e caredanan den e diferente categorianan. A core den e categorianan di dama 9 aña y menos, 10 - 13 y 14 aña pariba, cabayero 6 aña y menos, 7 - 8, 9 - 10, 11 - 12, 13 - 14, 15 - 16, 17 aña pariba, Elite y strider 4 aña y menos, Open Class.
ORANJESTAD, Aruba – 7 di september, 2016: Cada luna Aruba Table Tennis Association (ATTA) ta tene su competencia di ranking den tur categoria. Despues di un temporada di vacacion ecscolar a cuminsa cu e weganan den luna di augustus unda a hunga e weganan den e tur e categorianan.
ORANJESTAD, Aruba - 1 di september, 2016: Durante diez dia largo Aruba a host e torneo internacional den e deporte di badminton, cu a conta cu participacion di atletanan for di Puerto Rico, Trinidad & Tobago, Jamaica, Surnam, Republica Dominicana, Corsou, Wales, Guyana y Barbados. E torneo tabata consisti di cuater evento cu tabata e U19 Junior International, Senior International, e Junior U11. U13, U15, U17 & U19 & Team Carebaco y e Senior Team Carebaco.
ORANJESTAD, Aruba – 7 di september, 2016: Diadomingo ultimo Aruba Wielerbond a organisa e careda “From Road to Dust 2016”, esaki den conexion cu e cambio di temporada un a bay over di bicicleta di ruta pa mountain bike. E careda a inicia y caba na California Lighthouse.
Lotto ta felicita e tenistanan Sebastian Ruiz y Abhay Daswani cu a logra nan clasificacion den e Grand Slam Development Fund (GSDF) U12
ORANJESTAD, Aruba - 30 di augustus, 2016: Aruba ta logra clasifica pa e gran final di tennis cu lo tuma lugar den luna di november na Mexico despues di a obtene un di tres luga den e asina yama Grand Slam Development Fund (GSDF) U12. E hobennan Sebastian Ruiz y Abhay Daswani, bou guia di nan coach Jonathan Goitia, a hunga e torneo di clasificacion den tremendo forma. Ambos hungado a presta riba un nivel halto unda nan a gana tur nan prome cuater weganan, hunga tanto den singles como doubles.

robotstxt: allowed

filter: keep


text:
Den e programa aki nos invitado ta Sr. Ramon Todd Dandaré. Ela nase 21 September 1942 na Rio Hacha, Colombia. Nos a tene e entrevista aki kune den e besindario kaminda ela lanta esta Elleboogstraat den sentro di Oranjestad, Aruba. Nos ta kombersa kune tokante su bida.
Produkshon: Fundashon Históriko Kultural Boneriano
Durashon: 51 minüt
Fuhikubo ta presentá: Ramon Todd Dandaré
Den e programa aki nos invitado ta Sr. Ramon Todd Dandaré. Ela nase 21 September 1942 na Rio Hacha, Colombia. Nos a tene e entrevista aki kune den e besindario kaminda ela lanta esta Elleboogstraat den sentro di Oranjestad, Aruba. Nos ta kombersa kune tokante su bida.


text:
ORANJESTAD: Reunion riba tereno di enseñansa ta continua y recientemente Minister Endy Croes a reuni cu cabesante di Emma School sra. Joselyne Oduber-Jacobs y sra. Zuleika Arendsz. E Minister a expresa cu e reunion a bay den un bon atmosfera unda a toca varios tema cu lo bay haya atencion di Ministerio di Enseñansa y Deporte durante e proximo 4 añanan. Algun di e puntonan cu a bin pa dilanti ta entre otro: docentenan specialisa cu e scol tin mester. Otro punto di preocupacion ta e sistema di coriente cu mester wordo renoba. Tambe e cura di Emma School mester wordo drecha pasiguridad di e scol. Un punto hopi importante ta pa tin un persona adecua pa tur mainta cinc’or y mey riba e bus pa busca e muchanan y hibanan scol.
“Mester agregra cu Emma School ta hopi contento y satisfecho cu ya caba a duna atencion pa e wifi di e scol y esaki a wordo resolvi”, e Mandatario di Enseñansa a expresa. Minister Endy Croes su deseo y empeño ta pa soluciona problematicanan mas tanto posibel, crea espacio pa trankilidad, paz y mehoracion den e tereno di Enseñansa.


text:
Kralendijk – Hóbennan den e edat di 12 te 18 aña por pasa e angua kontra corona e luna akí riba djasabra 4, 11, 18 i 25 di sèptèmber. Esei por di 09:00 pa 14:00 sin sita na Kompleho Deportivo Jorge Nicolaas.
For di prinsipio di e aña eskolar nobo, e departamento di Salubridat Públiko ta dirigí su mes ku BANSKOLBÈK#BON BAKUNÁ spesialmente riba hóben. Asina spesialmente pa nan a traha dos videoclip, i e luna akí ta tene enkuentro di informashon na skolnan sekundario tambe tokante e angua kontra corona. Tambe ta tene un debate pa mayornan di hóbennan den e edat di 12-18 aña.
Den luna di sèptèmber habitantenan di 18 aña i mas grandi tambe por pasa angua riba djasabra di 09:00 – 14:00 na e sala di deporte. Habitantenan ku tin pregunta tokante e bakuna por yama e number grátis 0800 0900. Na e sala di deporte semper tin un dòkter presente pa kontestá pregunta tokante e bakuna i pasamentu di angua.
Lesa tambe:
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer
- Di awor pa dilanti tèst na BonLab den kaso di keho di corona
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer


text:
Update Rotonde Palm Beach
Awe diahuebs 16 di juni 2022, nos ta bashando e prome capa di asfalt rond di e rotonde. Mayan diabierna 17 di juni 2022, lo basha e di 2 capa.
Den weekend nos lo laga e asfalt seca bon y pa otro siman nos cuminsa pone loke nos ta yama "hondenrug".
E bon noticia ta cu a haal in e tempo di vertraging y pa cuminsamento di juli 2022, nos por haci e switch di caminda, pues automobilistanan lo por haci uzo di e rotonde.
Pendiente pa e desviacion di caminda ora nos haci e switch.


text:
NEW YORK – E futbolista professional Lionel Messi ta e atleta miho paga pa 2022 segun e revista financiero Forbes. E ta conta e ultimo 12 lunanan na entrada. Ta papia cu e futbolista a genera 130 miyon dollar den un aña tanto riba tereno como for di tereno, cu ta hacie mas caro cu e basketbolista LeBron James y su rival Cristian Ronaldo. Messi ta gana 75 miyon dollar pa aña hungando futbol, y 55 miyon extra di patrosinantenan y presentacion. E lista di top 10 atleta ta lo siguiente.
Forbes’ Top 10 miho paga atletanan pa 2022
Lionel Messi: $130 miyon dollar
LeBron James: $121.2 miyon dollar
Cristiano Ronaldo: $ 115 miyon dollar
Neymar: $95 miyon dollar
Stephen Curry: $92.8 miyon dollar
Kevin Durant: $92.1 miyon dollar
Roger Federer: $90.7 miyon dollar
Canelo Alvarez: $90 miyon dollar
Tom Brady: $83.9 miyon dollar
Giannis Antetokounmpo: $80.9 miyon dollar


text:
Despues di e prome anochi di Soul Beach Music Festival, e turistanan a warda basta rato prome cu a haya un taxi pa bay bek nan hotel. E evento a tuma luga na Renaissance Garden Arena. Parti pafo, Departamento di Transporte Publico hunto cu polis tabata coordina e taxistanan. Tabatin un fila largo di turista cu tabatin mester taxi pero a dura largo.
No ta conoci si no tabatin suficiente taxi riba caya of kico exactamente a sosode. Tur cos a cana nechi si, solamente e turistanan tabata keha cu mester warda demasiado pa ricibi un taxi. Ta spera cu awe, e di dos anochi di festival, si lo tin mas taxi compara cu ayera.


text:
WEST MIDLANDS, Inglatera – E ekipo di futbòl ingles Aston Villa a anunsiá ku nan a yega na un akuerdo ku FC Groningen pa e traspaso di Leandro Bacuna pa Aston Villa. Bacuna a firma un kontrakt di tres aña ku Aston Villa. E medio kampo tabata tin un kontrakt te ku medio 2015 ku FC Groningen, pero ambos ekipo a haña otro na mesa pa asina hasi e traspaso.
“E ta sinti bon. E ta un komienso nobo pa mi, un paso nobo i mi ta aspirá pa ta parti di e ekipo hóben ku tin na Villa.” Bacuna a bisa. “E ta un soño ku a bira realidat pa mi i mi mayor nan ku ta kontentu pa mi. Ta un tremendo liga pa forma parti di dje, Premier League ta, i nos ke mustra ku Aston Villa por ta den e mihó nan.”


text: Diasabra mainta a drenta informe di cu un structura di beam di hero a cay for di un trekker cu oplegger na e rotonde banda di Superfood y ta stroba trafico, mesora a dirigi patruyanan pa bay na e sitio pa desvia y alivia e trafico stagna. Na yegada di e patruya a tuma nota cu e structuranan no tabata bon poni riba e trailer y na e birada skerpi di e rotonde esakinan a cay. E compania di equipo pisa mes a bini cu equipo pa lanta y kita esakinan for di caminda. Polis a tuma nota di e daño causa na e caminda y area rond. Afortunadamente esakinan no a cay riba ningun vehiculo ni persona.


text: Diasabra mainta a drenta informe di cu tin un caso di maltrato a tuma lugar na Semeleerstraat unda tin un dama benta riba e acera, mesora a dirigi tanto polis como ambulans na e sitio. Na yegada di e patruya a bin haya e dama cu tin problema di salud mental benta abao riba e acera y tabata bisa cu ela ser maltrata cu un bate y e ta kere cu e lo tin un pia kibra. For di testigonan polis a logra compronde cu e dama aki lo a maltrata otro hende tambe y tira baranca riba un mucha y e mucha aki ta familiar di esun cu a dal e dama cu bate. E bisiñanan mes ta cansa di tanto biaha cu e dama aki ta causa destruccion y haci bochincha hgasta den oranan di madruga. Varios biaha polis a hiba e dama aki Respaldo pero ultimamente Respaldo no ta tum’e mas y e ta bira un problema cu no tin fin. Ambulans a presenta y a atende pero su pia no ta kibra pero ta un dede ta mustra kibra y polis a hiba e dama pa hospital pa ayanan nan saca potret.


text:
Comete eror, manera semper ta keda bisa, ta humano. Eror ta siña nos ken nos ta y con nos kier biba, e ta siña nos cu nos por comete un fayo pero esey no lo haci cu nos ta menos stima pa esnan rond di nos, e ta siña nos enfrenta nos miedonan y e ta siña nos bisa y accepta e berdad. Kisas e mas importante di tur, den un rol publico, accepta bo eror ta duna un ehempel y ta siña, vooral e siguiente generacion cu haci lo corecto no mester ta dificil.
Despues di a termina su IPA y a fungi como docente den scol basico, Sue- Ann Ras a bay specialisa den Papiamento y asina a traha como docente di scol secundario. Banda di esaki e tabata semper haci uso di su talento pa scirbi y traduci, cual el a sigui haci semper. Den ambito priva Sue-Ann ta un mama hands on y ehemplar di 3 yiu. Tur paso y decision cu e tuma, ta cu su tres yiunan den su pensamento.
Sue- Ann Ras no tabata un cara desconoci den comunidad pero a bira un figura publico na momento cu el a lansa su mes como candidato riba lista di Partido MEP, cu enfoke riba enseñansa. Como e number 15 riba lista y un cantidad di 362 voto riba su nomber, Sue- Ann tabatin e derecho di drenta parlamento despues cu MEP a logra forma un coalicion y asina oficialmente a bira un representante di pueblo.
Tur wowo tabata riba e fraccion aki, cu a priminti di bira un parlamento diferente na esunnan cu Aruba a conoce den pasado.
Kisas hopi a pensa cu paso e ta un muher atractivo y un persona cu ta gusta cuida su fisico y ta conciente di moda, Sue-Ann lo ta automaticamente un politico sin contenido.
E personanan aki a keda mustra lo contrario durante Sue- Ann su prome discursonan publico na unda tabata cla cu e tin su material bon studia y cu e si ta haci su huiswerk y a bin bon prepara pa hiba palabra. Riba media social y den corant e tabata un di e parlamentarionan mas activo y critico, specialmente riba su area di experticio.
E test mas grandi pa Sue- Ann su ‘backbone’ politico a bin, sinembargo, na momento c’un accion casual di su persona a keda graba y exponi pa publico y naturalmente, pa opinion publico. Despues di algun dia di reflexion, Sue- Ann a tuma kisas e accion mas importante den su carera politico y den su bida publico, uno cu lo mark’e pa resto di su bida, na nos parecer, den lus positivo. Acceptando su eror y dunando cara na su criticonan, Sue- Ann a entrega su asiento y a tuma distancia di su trabou como parlamentario.
E accion aki ta uno nunca bisto den politica di Aruba y Sue- Ann lo carga pa resto di su carrera e privilegio di por yama su mes e promer politico/ parlamentario cu tabata sa di tuma honor na su mes y tuma e decision mas poderoso c’un hende por tuma. E shock den comunidad tabata palpable, na unda porfin por a sinti c’un politico a haci locual votadornan tabata bogando pe pa hopi tempo y awor por tin un ehempel pa sigui. Cu su accion no solamente el a tuma control di su propio destino sino tambe a duna votadornan control bek riba locual por keda exigi di parlamento.


text:
International
Vladimir Putin a ordená pa: Ekspulsá diplomátikonan di Spaña, Fransia i Italia for di Mosku
MOSKU – Vladimir Putin den un akto di represaya a ordená pa laga ekspulsá tur diplomátikonan di Spaña, Fransia i Italia for di Mosku.
Ministerio di Relashonnan eksterior na Rusia a konfirmá ku un total di 27 diplomatiko di Spaña, 34 diplomatiko di Fransia i 24 diplomatiko Italia ta keda konsiderá komo personanan “Non Grata” na Rusia.
E diplomátikonan aki tin 48 ora pa bandoná teritorio di Rusia i ku presidente Vladimir Putin a manda buska tur
su diplomátikonan ku ta stashoná na Italia, Spaña i Fransia promé ku nan tambe keda konsiderá komo persona nan “Non Grata”.
Mario Draghi promé minister di Italia a kalifiká lokual Vladimir Putin ta hasiendo komo un akto hostil sin ningun fundamento.
Vladimir Putin ta un problema serio pa humanidat i ku awor ta buskando pa bai den ofensiva kontra tur e paisnan den Union Europeo ku no ta di akuerdo ku lokual e ta hasiendo.
Emmanuel Macron tambe a disidí ku si ta den e rumbo aki Vladimir Putin ta skohe pa bai elo no tin ningun problema pa kibra relashon diplomatiko i komersial bilateral ku Rusia.
International
Segun resultado di outopsia: Ta indiká ku Jayland Walker a keda perforá ku por lo ménos 60 tiru di bala di 8 polis
OHIO – Kapitan Stephen Mylett hefe di kuerpo polisial na Akron, Ohio a konfirmá ku nan a risibí resultado di e outopsia di e hóben ku yama Jayland Walker (25) ku a keda mata despues di un persekushon polisial.
Lokual a pasa ta ku dia 27 di yüni polis tabata realisá un kontrol di tráfiko serka di konosido bario marginá ku e hendenan sa bende droga na Akron.
Aparentemente Jay Walker a nota ku tabatin kontrol polisial i aki ela hasi un Uturn ku su vehíkulo i trata na hui.
Den e kaso aki vários patruya a sali su tras den un persekushon i segun kapitan Stephen Mylett un tiru di bala a sali for di vehíkulo di Jayland Walker.
Na dado momentu Jayland Walker a baha for di su vehíkulo i trata na hui na pia i aki segun kapitan Stephen Mylett ela bolbe trata na tira riba polis.
Esaki tabatin komo konsekuensia ku agentenan polisial a sefta Jay Walker ku ráfaga di bala i ku naturalmente a fayesé.
Kapitan Stephen Mylett a bisa ku den e vehíkulo di Jayland Walker tabatin un arma di kandela i bastante munishon pero na momentu ku e tabata huyendo na pia e no tabatin arma huntu kuné.
Esaki ta kambia e senario por kompleto ya ku Jayland Walker no tabata arma ora ku e tabata huyendo i ku e arma ku e tabatin den su vehíkulo no a keda tira tampoko despues ku a hasi un investigashon polisial.
Kapitan Stephen Mylett a bisa ku un total di 8 agente polisial tabata involukrá den e insidente aki i ku tur ta bou di investigashon.
International
Repúblika Dominikana a ku sifra rekòrt di turista na luna di yüni
SANTO DOMINGO – David Collado minister enkargá ku e kartera di Turismo na Santo Domingo a konfirmá ku na luna di yüni un kantidat rekòrt di turista a bishita nan pais.
Segun informashon ku minister David Collado tin ta ku un total di 644.861 turista a bishita Santo Domingo na luna di yüni.
E parti mas alentador ta ku durante e promé parti di aña 2022 un total di 3.547.142 turista a bishita Santo Domingo ku ta un oumento konsiderabel kompará ku 2020/2021.
E industria di turismo pa lokual ta ingreso pa kaha di gobièrnu a produsí den prome trimèster di aña 2022 alrededor di $4.000 mion.
David Collado a indiká ku ta premirá ku di dos parti di aña 2022 nan lo surpasá e sifra aki i ku lo kibra rekòrt pa lokual ta e industria di turismo.
International
Minister di salubridat na Inglatera: Ta pronostiká un oumento drástiko di britanikonan ku lo keda hospitalisá relashoná ku Covid-19
LONDRES – Jenny Harries minister enkargá ku asuntunan sanitario na Inglatera a indiká ayera durante
un entrevista ku BBC ku e kasonan relashoná ku kontagio i hospitalisashon ku Covid-19 ta oumentando drástikamente.
Segun Kyrylo Budanov e variantenan ku ta dominando na Inglatera ne momentunan aki ta Omicron BA.4 i BA.5.
E predikshon ta alarmante debí ku e kantidat di hendenan ku ta keda infektá ku covid-19 na nivel nashonal por surpasá e kantidat di lokual tabatin aña pasa.
Kyrylo Budanov a indiká ku e ta komprondé ku bida tin ku sigi na Inglatera pero ta rekomendá pa tur hende mester tene kuenta tambe ku mester mantené distansia sosial i buska manera pa sigi ku higiena na tur momentu.
Daily Nobo
Segun resultado di outopsia: Ta indiká ku Jayland Walker a keda perforá ku por lo ménos 60 tiru di bala di 8 polis
Repúblika Dominikana a ku sifra rekòrt di turista na luna di yüni
Minister di salubridat na Inglatera: Ta pronostiká un oumento drástiko di britanikonan ku lo keda hospitalisá relashoná ku Covid-19
Na Chicago durante e desfile di 4 th of Yuly: Hòmber a basha bala den multitut lagando un saldo di 6 morto i 24 herido
Na Brazil: Kardinal Cláudio Hummes bon amigu di Papa Fransisco a fayesé
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal23 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
PROMÉ MINISTER GILMAR PISAS A PRESENSIA SEREMONIA DI HURAMENTASHON DI PRESIDENTE NOBO DI CHILE
MINISTERIO KONSERNÍ ASUNTUNAN GENERAL I PROMÉ MINISTER
PROMÉ MINISTER GILMAR PISAS A PRESENSIA SEREMONIA DI HURAMENTASHON DI PRESIDENTE NOBO DI CHILE
PUBLIKÁ RIBA 12 MART 2022
Willemstad – Riba djabièrnè, dia 11 di mart, Promé Minister di Kòrsou, sr. Gilmar Pisas, tabata invitado na inougurashon di sr.Gabriel Boric Font, komo Presidente di Chile. E huramentashon a tuma lugá den e Salon de Honor del Congreso Nacional na Valparaiso. Promé Minister Pisas ta representa Reino Hulandes, pues e diferente islanan ku antes tabata forma Antia i Hulanda, durante di su bishita ofisial na Chile.
Despues di e seremonia e diferente hefenan di estado a reuní pa un lunch ofisial i pa saka pòrtret. Na e okashon aki, Promé Minister Pisas ta tin e honor pa saka pòrtrèt ku Presidente Boric (36), kual ta e Presidente mas hóben den historia di e pais.


text:
Slogan di kampaña di konsientisashon relashoná ku aña di limpiesa: “Kuantu kilo b’a piki?”
Willemstad – Riba 31 di mart último durante un rueda di prensa, Minister di Salubridat, Medio Ambiente i Naturalesa drs. Dorothy Pietersz- Janga a proklamá aña 2022 komo aña di limpiesa. Konforme artikulo 24 di nos Areglo di Estado, gobièrnu tin e tarea pa hasi Kòrsou bibabel, protehá nos naturalesa i medio ambiente i drecha nos sirkumstansha di bida. Ta den e kuadro aki a proklamá aña 2022 komo aña di limpiesa kaminda ta involukrá diferente stakeholders di e sektor.
Kada fin di siman lo duna un bario atenshon. Despues ku habitantenan limpia den i pafó di nan kurá, lo por deshasí di e shushi den bakinan grandi ku lo keda poné den bario. Hopi di nos ta pensa ku limpiesa di nos pais ta solamente responsabilidat di gobièrnu, Selikor i gruponan boluntario. Shushi den i pafó di nos kurá i riba kaya ta un problema di nos tur i kada un di nos por hasi e diferensia. Importante ta pa nos tur para ketu na e pregunta: Kiko abo mes ta hasi pa aportá na un Kòrsou limpi?
Den e kuadro aki gobièrnu ta bai inisiá un programa di largo plaso ku ta enfatisá e importansia i responsabilidat di kada un siudadano pa limpiesa di nos pais. Nos ta inkluí tur siudadano i stimulá nan pa partisipá na akshonnan di limpiesa den bario i pa yuda tene nan bario limpi. Momentu ku e proyekto di limpiesa ta den bario, habitantenan por pisa e shushi ku nan a rekohé, saka un selfie ku lo bai riba medionan sosial i konforme e slogan, puntra “Kuantu Kilo b’a Piki?”.


text:
Entrada hudisial ku detenshon i konfiskashon.
KOMUNIKADO DI PRENSA 276 / 2021
4 ougùstùs 2021
Entrada hudisial ku detenshon i konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djarason 4 di ougùstùs 2021, e tim di investigashon ku ta enkargá ku kiebronan den kas i
negoshi den e área pariba di Kòrsou, a tene dos entrada hudisial i a konfiská algun artíkulo.
Alrededor di 5’or di mainta, huntu ku Tim di Aresto, nan a drenta na un kas na Weg naar
Fuik i einan a konfiská diferente artíkulo hortá manera entre otro:
Vários telefòn selular;
diferente tèblet;
Vèst anti-bala;
Balanan skèrpi;
Televishon;
Kuadro;
Skopèt di airu i un arma outomátiko.
Na e adrès en kestion a detené e hòmber sospechoso E.E.K.B. di 40 aña di edat nase na
Kòrsou.
Alrededor di 06.15’or e tim aki a tene un entrada hudisial na un kas na Seru Grandi i akinan
a konfiská un arma di kandela, munishon i un outo ku ta wòrdu usá pa kometé ladronisia
kun’é.
A detené e hòmber sospechoso C.C.P. di 24 aña di edat nase na Kòrsou.
A presentá ámbos sospechoso dilanti di un fiskal ouksiliar ku a ordená nan enkarselamentu
pendiente di mas investigashon.


text:
Resultadonan di Beisbòl Liga Grandi di ayera:
Seri Mundial
- San Francisco Giants a derota Kansas City Royals ku skor di 7-1San Francisco a bai ariba for di den promé di entrada anotando 3 kareda riba un doblete di Pablo Sandoval i un honron di 2 kareda di Hunter Pence. Despues di esaki e picher di San Francisco, Madison Bumgarner a tuma e kontrol, pichando 7 entrada kompletu permitiendo 3 hit i 1 kareda. Giants a añadí 4 kareda mas, anotando 2 den di kuater entrada i 2 mas den di 7 entrada.
Pa Kansas City e derota ta finalisá nan racha di 8 partido konsekutivo ku un viktoria den post-temporada. Miéntras ku pa San Francisco Giants e viktoria ta ekstendé nan racha di viktoria konsekutivo den Seri Mundial. Pa Giants esaki tabata nan di 7 viktoria konsekutivo den Seri Mundial, kuminsando na e di 4 partido di Seri Mundial na aña 2010
Partidónan di Liga Grandi pa awe:
Seri Mundial
- San Francisco Giants kontra Kansas City Royals (Di dos partido, San Francisco ariba 1-0 den e seri)


text:
Power News Blog
NELSON SPEED ADRADE DESCUBRI UN BES MAS TA CUMPRA PISCA DI VENEZUELA
Speed andrade den cuarentena despues cu warda costa a constata di a tene contacto cu piscador nan Venezolano
Oranjestad, Aruba
Warda Costa ta confirma cu un biaha mas ta descubri Nelson Speed Andrade cumprando pisca for di piscador nan Venezolano. Loke ta haci henter e situashon aki uno hopi sospechoso ta cu Frontera entre Aruba cu Venezuela ta sera pa varios luna caba y aki ta unda cu henter e caso aki ta hopi stranjo, manera ta conoci barco nan di fruta no por drenta Aruba door di e situacion bilateral entre e dos pais nan, y awor pa haci e situacion mas alarmante ta e virus cu mundo ta luchando cune esta COVID-19. Diamars atardi warda costa a bin a cu embarcacion (peñero) aden cu dos piscador cu a wordo identifica como Nelson Andrade I.L., diferente departamento nan di gobierno tawata presente entre nan DVG cu a tuma tur e kilo nan di pisca den beslag pa controla cu esaki nan ta apto pa e mercado local mirando cu nan ta di prosedencia di Venezuela. No tin claridad ainda si aki ta papia di contrabando como cu frontera ta sera, no tawata tin ningun tools pa pisca riba e boto cual claramente ta mustra cu aki a drenta Venezuela y cumpra e pisca nan aki y por lo tanto mester a drenta den contacto cu piscador nan Venezolano sin sa si nan lo por ta infecta cu COVID-19. DVG a indica Andrade cu e mester bai den cuarentena door di a drenta venezuela esaki su casa a confirma tambe riba redsocial oras nan despues. No ta conoci si justicia ta bai Persegui e dos persona nan aki pero sigur e ta un situacion hopi sospechoso.
REACCION DI PARTI PISCADOR NAN LOCAL
Mester bisa cu pa varios luna caba piscador nan local a bin ta denunciando esaki caba pero tawata sinti cu ta proteha Andrade door cu e ta un persona conoci y e tin e poder di prensa su tras. Sr. Bobby De Kort a denuncia esaki publicamente atraves di media nan local pero nunca a haya oido. Piscador nan cu a manifesta nan mes awe atraves di media nan social a duna di conoce cu esaki ta un Negoshi grandi cu Andrade y un socio cu lo ta of tawata forma parti di warda nos costa ta aden unda cu nan a denomina esaki cu e nomber di (E CARTEL DI PISCA). Sigur e pregunta cu tur ta haci awe ta si esaki lo bai wordo investiga of si lo bai pone man riba cabes di Andrade, si Warda Costa lo bai aclaria esaki mirando cu nan bon nomber di e departamento importante aki por wordo comprometi. Piscador nan local a te hasta lanta nan voz awe y menciona cu poco dia pasa e mesun cartel aki a wordo intersepta pa warda costa y aki a laga nan bai un biaha mas door di e mesun casa di un di e tripulante di e boto door cu su casa ta forma parti di warda costa.
Pregunta cardinal awor ta ! tin un CARTEL DI PISCA entre Nelson Speed Andrade cu algun miembro di warda costa ?
BOBBY DE KORT TA DENUNCIA SPEED ANDRADE
MENU PRINICIPAL
PROGRAMACION
Telephone: +297 585 2021
E-mail: info@powerfm1017.com


text:
Konsulta ku e speshalista.
Un speshalista médiko ta duna bo informashon tokante bo malesa òf kondishon. E ta proponé algun tèst, un tratamentu òf operashon i ta papia tokante remedinan, e ta preskribí remedi i indiká nan efektonan sekundario (side effects). Huntu ku bo speshalista bo ta disidí pa kua tèst i/òf tratamentu bo ta opta. Pa bo por hasi esei, ta importante ku bo tin e informashon korekto i ku e ta komprendibel.
Tep pa prepará bo mes riba e konsulta
Promé ku e konsulta
- Sa adelantá kiko bo ke bisa bo speshalista. Splika bo pregunta/keho bon. Pa asina tambe ta kla pa bo speshalista kiko ta mas mihó pa hasi.
- Pensa adelantá kiko bo ke sa i skirbi bo preguntanan riba un papel, pa bo no lubida nada.
- Bin ku un hende di konfiansa. E por yuda bo papia i skucha. Dos hende ta tende mas ku un.
Durante e konsulta
- Puntra ora bo no komprende algu, por ehempel nòmber/término médiko.
- No hasi bo preguntanan te na final, nèt promé ku bo tin ku bai.
- Puntra si tin foyete òf wèpsait (website) tokante bo kondishon, tèst i/òf tratamentu. Por puntra tambe si tin un organisashon pa pashènt ku mes un kondishon ku bo.
- Na final di e konsulta resumí e puntonan prinsipal di e kombersashon. Por ehempel: "Dòkter a bisa ku...?" Asina bo por chèk si bo a kompronde tur kos bon.


text:
MINISTER DI HUSTISIA GILMAR PISAS A REUNÍ KU ACTIE CENTRUM ONDERMIJNING CURACAO
MINISTER DI HUSTISIA GILMAR PISAS A REUNÍ KU
ACTIE CENTRUM ONDERMIJNING CURACAO
Willemstad –Minister di Hustisia Gilmar Pisas reuní ku “Actie Centrum
Ondermijning Curacao” (ACOC) dia 18 di febrüari 2022.
Den e reunion aki tabata presente Minister di Hustisia Gilmar Pisas, huntu ku
miembronan di Ministerio di Hustisia i su Kabinèt.
E miembronan di ACOC ku tabata presente ta sra. Martine Goosens, sr. Hans
Oppe (fiskal), Jules Ilario (Polis) i sra. Daniella Victorina (BO).
E komishon a duna un presentashon di e trabounan ku nan ta hasiendo na
Minister di Hustisia.
Minister a keda satisfecho ku e presentashon i a pidi pa e miembronan di ACOC
sigui ku e bon trabou ku nan a bini ta hasi.
Openbaar Ministerie Curaçao / Public Prosecutor’s Office Curaçao
Het bestrijden van de ondermijning op Curaçao is noodzakelijk. In dit kader kent Curaçao reeds het Team Bestrijding Ondermijning (TBO). Een team van het Openbaar Ministerie (OM), onder de directe verantwoordelijkheid van de Procureur-generaal (PG) van Curaçao, Sint Maarten en de BES-eilanden. Ook is sinds enige tijd het Actiecentrum Ondermijning Curaçao (ACOC) actief. Het betreft een integrale aanpak door het Openbaar Ministerie (OM), politie (KPC), Recherche Samenwekings Team (RST), Koninklijke Marechaussee, Kustwacht, Douane Curaçao, Veiligheidsdienst Curaçao (VDC) en het Ministerie van Justitie van Curaçao. De taskforce ACOC focust zich met name op vuurwapens, mensenhandel, mensensmokkel, drugs, criminele bendes en liquidaties op Curaçao.
Er is geen eenduidige betekenis van het begrip ondermijning te geven. Binnen de bestuurlijke en integrale aanpak wordt het begrip ondermijning echter veelvuldig gebruikt, maar in praktijk is het vaak nog onduidelijk welke betekenis gebruik dient te worden. Een voorbeeld van ondermijning is een berg. Als de basis van de berg wegvalt, krijg je een verschuiving van een deel van de berg. De berg wordt instabiel en vertoont scheuren.
Een veelvuldig gehanteerde definitie is: “het verzwakken of misbruiken van de structuur van onze maatschappij, leidend tot een aantasting van haar fundamenten en/of van de legitimiteit van het stelsel dat haat beschermt.”
Kiko ta krímen ku ta mina ?
Kombatimentu di krímen ku ta mina (ondermijning) na Kòrsou ta nesesario. Den kuadro di esaki ya kaba Kòrsou konosé e Team Bestrijding Ondermijning (TBO). Ta trata di un team di Ministerio Públiko (OM), bou di responsabilidat direkto di Prokuradó-general (PG) di Kòrsou, Sint Maarten i islanan BES. Tambe Kòrsou konosé e Actiecentrum Ondermijning Curaçao (ACOC). Ta trata di un team ku ta atendé ku krímen ku ta mina i ta konta ku partisipashon di entre otro polis (KPC), Recherche Samenwekings Team (RST), Koninklijke Marechaussee, Kustwacht, Douane Curaçao, Veiligheidsdienst Curaçao (VDC) i Ministerio di hustisia di Kòrsou. Taskforce ACOC su fokùs ta spesífikamente riba e siguiente terenonan: arma di kandela, trafikashon di hende, droga gengnan kriminal i likidashon riba Kòrsou.
No tin un nifikashon univokal pa duna di e palabra mina, esta ondermijning. Denter di e atendimiento atministrativo i integral ta usa e palabra mina, esta ondermijning hopi. Krímen ku ta mina ta manera un seru. Ora e base di e seru kai afó, e ta pèrkurá pa un shift ireparabel di un parti di e montaña. E seru ta bira instabil ku markanan profundo.
Den praktiká ta ketu bai difísil pa spesifiká e palabra. Un splikashon ku ta ser usá hopi ta: “Debilitá of abusá di e struktura di nos sosiedat, ku por resultá den un efekto riba e fundamentu i legitimidat di e sistema ku tin ku protehé.”


text:
PALM BEACH – Dos luna despues cu a cuminsa cu e trabounan di construccion, e rotonde na e cruzada na Palm Beach, ta hayando forma. DOW a repasa e situacion diahuebs di unda cos ta para aworaki. A menciona cu mientras tin un avanse grandi, tin un poco retraso, debi cu “mester a haci cambionan pa mehoracion”. E bon segun DOW ta cu lo haal in esaki den e di 2 fase. Pero, lo tarda un poco mas pa yega na e fase ey awor. Esey kier men cu envez di juli, por drenta e fase #2 den luna di augustus di e aña aki envez di juli.
KICO TA HACIENDO AWOR
Loke ta tumando lugar aworaki ta cu tabatin ponemento di banchinan na e rotonde banda pazuid direccion Saliña. Awe lo start cu banchi na haltura di Mc Donalds y e banchinan rond di e rotonde parti paden. Tambe ta trahando riba e fundeshi di e rotonde y a cuminsa cu e vloer pa construi kashi di coriente. Potret cortesia DOW.


text:
Publiká riba 02 Yüni 2022
Willemstad – Resientemente klientenan di Sentro di Detenshon i Korekshon Kòrsou (SDKK) a traha riba un bunita proyekto konhuntamente ku e tim di baseball Firebirds.
E klientenan ku ta laborá den Departamentu di ‘Stofferij’ a traha tasnan spesial pa e tim di Firebirds ku nan por uza durante di wega. Na okashon di entrega di e tasnan tabata presente, di parti di SDKK, Direktor señor Ricardo, Bosero di SDKK señor Pinedo, Hefe di Detenshon señor Hasselmeijer, señor Benita i señor Weigle ku a kordiná henter e proyekto akí.
Presidente di Firebirds señor Leonora a keda sumamente kontentu ku e resultado. Tambe ela indiká ku e por a buska e tasnan aki den eksterior, pero komo ku Firebirds nan a opta pa laga talentonan i kreatividat di klientenan di SDKK bin dilanti.
Gerensia di SDKK ta sumamente orguyoso di nos klientenan ku a demostrá un bia mas ku nan tin talento den na man.


text:
Publiká riba 21 Sèptèmber 2021
Gobièrnu di Kòrsou ta felisitá sr. Philip (Fifi) Rademaker pa kere den Kòrsou, den positivismo i un konstrukshon sano di nos pais. Su kontribushon ta stimulá i guia un gran parti di nos komunidat pa amplia i elevá nan konosementu pa medio di literatura.
E proposishon pa otorgá Premio Cola Debrot ta keda hasí pa Konseho Kultural Kòrsou ku tur aña di nobo ta instituí un komishon independiente pa skohe ganador di e prestigioso premio. E aña akí entrega di e premio no a logra tuma lugá riba 4 di mei (fecha natal di Cola Debrot) pa motibu di sirkunstanshanan di COVID-19 i “lockdown”. Premio Cola Debrot ta konsistí di un boton di oro representando e flor di laraha, un sertifikado i un suma.
Gobièrnu ta yama danki na Konseho Kultural Kòrsou pa un tremendo trabou i ta informá ku entrega di e premio ta tuma lugá 1 di òktober 2021.


text:
Tag Archives: Personeelsopgave
Multa ora falta di inscribi trahado
Declaracion di Personal 2015 y Cobransa Preliminario 2016
SVb recien a manda pa tur compania e informacion di seguro social pa trahado, incluyendo e formulario Declaracion di personal 2015 (personeelsopgave) y Cobransa Preliminario di e contribucion di seguro di malesa y accidente (voorlopige premie-aanslag zv/ov) pa aña 2016.
Declaracion di Personal 2014 y Cobransa Preliminario 2015
SVb recien a manda pa tur compania e informacion di seguro social pa trahado, incluyendo e formulario Declaracion di personal 2014 (personeelsopgave) y Cobransa Preliminario di e contribucion di seguro di malesa y accidente (voorlopige premie-aanslag zv/ov) pa aña 2015.
Formulario Personeelopgave 2013
Personeelsopgave 2013 Na comienso di aña 2014 SVb ta manda tur compania un carta cu adhunto e formulario Personeelopgave 2013. Por wak y download e formulario di personeelsopgave 2013 akibao:
Personeelsopgave 2012
Personeelsopgave 2012 Na comienso di aña 2013 SVb ta manda tur compania un carta cu adhunto e formulario Personeelopgave 2012. Por wak y download e formulario di personeelsopgave 2012 akibao:
Personeelsopgave SVb 2011
Personeelsopgave 2011 Na comienso di aña 2012 SVb ta manda tur compania un carta cu adhunto e formulario Personeelopgave 2011. Por wak y download e formulario di personeelsopgave 2011 akibao:
Personeelsopgave 2010
Personeelsopgave 2010 Desde e aña aki Servicio di Impuesto no ta manda e formulario Personeelsopgave mas. SVb mes ta manda tur compania un carta cu adhunto e formulario Personeelopgave 2010.


text:
E exhibicion di vestuario na Met 2019 cu e tema, “Camp: Notes on Fashion”, inspira pa e ‘essay’ di Susan Sontag di 1964, cu ta defini ‘camp’ como ‘amor pa e antinatural: di geniosidad y exageracion”. Mester pensa riba e formanan exagera, acesorionan teatral y cualkier cos maravillosamente excentrico. E triki ta pa encontra e Best Dressed riba e red carpet y ken a logra e mescla magico.
Celine Dion
Oscar de la Renta
Apenas un desconoci pa drama, Celine a bisti un shimis briyante inspira pa e costuum glitzy di Ziegfeld Follies. Henter e conhunto ta construi di 18 panels, traha na man pa 52 bordador maestro den 3000 hora y ta pisa mas di 22 liber.
Lupita Nyongo’o
Versace
Desde su top neon-regenboog te na su matching fan bag, e picks oro den su cabey y saya maxi cu streyanan ros, niun hende por a kita nan bista for di e vision aki.
Kylie and Kendall Jenner
Versace
E dosnan aki no a sali for di e tema y nan tabata parce un cruce di algo entre e bailarinanan di Las Vegas, Lil Kim y manera cu nan a señala riba nan propio instastories di Kendall, ‘the Wicked Stepsisters from Cinderella’.
Kacey Musgraves
Moschino
El a yega cu su Barbie Look bisti den un gown ros di cuero y su bril di solo ros cat eye. Kacey a sa di capta e momento!
Emily Ratajkowski
Dundas
E modelo a tranporta nos na e icono absoluto camp, Cher, cu e interpretacion audaz di un shimis di Bob Mackie, completo cu un headpiece cu hala.
Priyanka Chopra y Nick Jonas
Dior
E duo a regresa Met Gala, e evento unda nan ‘love story’ a cuminsa na 2017. Chopra a opta pa un makiyahe audaz cu eyeshadow fuchsia, cu eyeliner blanco, pestaña frosted, bold berry lipstick y steenchi riba su cara. Jonas a bisti un suit blanco riba un camisa y dashi yen di piedreria. El a pone extra briyo riba su sapatonan plata metalico y joyanan luhoso di Chopard.
Ciara a gana e Best Hair di e anochi di Met Gala
E cantante y bailarina superstar a luci un shimis berde esmeralda, personalisa di Peter Dundas, cu cortenan y elabora cu centenares di pluma di avestruz. El a acentua su cabey cu dos clip net riba su horeanan.
Ciara a gana e award pa e ‘best hair look’ di e anochi di Met Gala 2019. Realmente no ta otorga premio, pero e merece esey pa e afro ultra voluminoso cu a ‘shut down’ e red carpet.
Met Gala pa Met Gaga?
Lady Gaga
Brandon Maxwell
E tema Camp a ser crea pa Lady Gaga, cu su prome aparicion den un shimis ros estilo parachute pa despues kite pa revela un shimis preto abou. Pero e no a caba eynan! Lady Gaga a cambia pa un shimis di seda ros intenso cu un telefoon gigante den su man, prome cu el a bisti un lingerie chic cu meanan briyante. Tin idea pa pensa di cambia Met Gala pa Met Gaga?


text:
Sigui lesa bay
Gerente di biblioteca a haya un sorpresa agaradabel di autor di buki pa mucha, sr. Robert Reeberg. Den pasado Robert Reeberg a yuda biblioteca hopi biaha cu actividad pa mucha y tambe a participa como autor na e Festival di Buki pa Mucha. Na diferente ocasion sr. Reeberg a compone y produci e canticanandi e festival. Despues di a lansa e cantica ‘Sigui lesa bay’ Sr. Reeberg a keda cu un soño mas pa laga produci un videoclip. Su soño a bira realidad. Sr. Reeberg a traha hunto cu e cabayeronan di Aerial Eyez, Dani Cruz y Marlon Dubero pa realisa su soño y produci un pelicula cortico di casi 4 minuut pa promociona lesamento.
Esaki a bira un videoclip masha bunita, varia, colorido y alegrepa duna mucha mas smaak pa bishita biblioteca y lesa mas buki. Cu mucho gusto e team di biblioteca ta pasa esaki riba e screen grandi na Cas di Cultura diabierna awor, dia 1 di november, pa un y tur wak. Apertura di e Festival di Buki pa Mucha ta gratis y biblioteca ta invita tur mucha. Fiesta ta cuminsa 6or.


text:
Minister Maduro a ricibi un bunita gesto di ANA riba Dia Internacional di Archivo
Riba Dia Internacional di Archivo, diahuebs 9 di juni, Minister Maduro di Cultura tabata presente na Archivo Nacional di Aruba, ANA pa dedica atencion na e importancia cu archivo tin pa henter comunidad. E aña aki a hiba e campaña 3C-TRECE pa motiva comunidad pa trece material historico na ANA pa asina esaki por keda bon archiva y exponi pa comunidad por haya sa mas di nos historia.
Pa conmemora e dia special y e importancia di e campaña 3C-TRECE, ANA a regala Minister Maduro un cuadra cu e cifranan di tempo cu e mandatario a bishita scol basico. E bunita gesto aki ta posibel danki na Sint Dominicuscollege Basisschool cu a trece parti di nan archivo na ANA pa esaki por a wordo debidamente archiva y conserva. Minister Maduro ta gradici ANA pa e regalo unico aki y ta aprecia masha hopi cu Sint Dominicuscollege tambe ta yuda.


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 8: E Promesa
E Morto di Sara
Lesa pa e siman aki:
Génesis 22, Hebr. 11:17, , Lev. 18:21, , Huan 1:1-3, , Rom. 5:6-8, , Génesis 23-25, Rom. 4:1-12.
TEKSTO PRINSIPAL:
"Abraham tabata hopi bieu kaba i den tur kos SEÑOR a bendishon'é" (Génesis 24:1).
djamars, 17-05-2022
Den Genesis 22:23, , nos ta lesa reportage di e nasementu di Rebeka ku ta antisipa e futurismo kasamentu entre Izak i Rebeka (Genesis 24). Na e mes manera, e reportage di e morto i deramentu di Abraham su kasa Sara, (Genesis 23), ta antisipa e futuru kasamentu ku Ketura (Gen. 25:1-4).
Lesa Génesis 23. Ki funshon e storia di e morto i entiero di Sara ta hunga den kumplimentu di Dios Su promesa na Abraham?
E menshon di e morto di Sara inmediatamente despues di e storia di e sakrifisio di Isak ta sugerí ku kisas e aksidente aki lo por a afekt'é, ku kasi a kosta bida di su yu hòmber. Den algun forma, Sara tabata envolví tambe den e 'tèst' huntu ku su esposo, meskos ku e tabata den su biahenan i su lapsonan den fe (Gén. 12:11-13).
Sara no tabata e tipo di muhé ku lo a keda ketu riba asuntunan ku tabata di nifikashon òf tabata molesti'é (kompará ku Gén. 16:3-5; Gén. 18:15; Gén. 21:9, 10). Su ousensia i su silensio, i asta e momento di su morto despues di e evento dramátiko ei, ta bisa mas tokante su relevansia na e eventonan ku su presensia físiko a bisa. E echo ku ta menshoná Sara su edat avansá (Gén. 23:1), den eko riba e edat avansá di Abraham (Gén. 24:1), ta demostrá su importansia na e storia.
De echo, Sara ta e úniko muhé den Tèstamènt Bieu di kende ta menshoná e kantidat di su añanan, loke ta mustra su sentralidat den e storia. E enfoke riba kompra di Sara su lugá di entiero (loke ta kubri mayoria di e kapítulo), mas bien ku riba su morto, ta enfatisá e konekshon ku e Tera Primintí.
Ya e spesifikashon ku el a muri "den e tera di Kánaan" (Gén. 23:2) ta suprayá e establesimentu di Sara su morto den Dios Su promesa di e tera. Sara ta e promé morto di e tribu di Abraham ku a muri i a dera den e Tera Primintí. E preokupashon di Abraham tokante su mes, "Mi ta biba komo strañero serka boso" (Gén. 23:4), i su argumento insistente ku e yunan hòmber di Het, ta mustra ku Abraham ta interesá no solamente den atkirí un lugá di graf; e ta primeramente preokupá ku establesé permanentemente den e tera.
Lesa Génesis 23:6. Kiko esaki ta bisa nos tokante e tipo di reputashon ku Abraham tabatin? Di kon esaki ta importante pa komprendé pakiko Señor a us'é pa hasi?
92


text:
Jegada Selekshon femenino Senior for di Argentina
Despues di un partisipashon meritorio na e kampionato Sur Amerikano di sòftbòl femenino señor, nos selekshon patronisa pa MCB i FDOK a logra gana MEDAYA di BRONS.
Nos selekshon a konsistí di 10 miembro nobo ku pa promé bia a forma parti di selekshon di Kòrsou.
Djabièrnè nos a gana di Perú pa knock out 7 pa 1 segurando e medaya di bròns. E sirkunstansia na tereno a afektá mayoria di nos muchanan, un stof fini tabata supla kombiná ku e friu e pone ku e muchanan a lanta malu djasabra. Apesar di esei nos a bai kara na laria kontra di Argentina , finalmente den un wega bon bringa nos a kai vensí 3 pa 1.
Den premionan individual, Joanna Benita a resultá e mihó primera base di e torneo.
J’DAH Girigorie ta e picher ku e miho ERA di e torneo, un era di 1.050
Nos ta masha orguyoso di nos muchanan ku a lucha balente kontra di rivalnan fuerte di sur
Amérika.
Pa motibu aki nos ke invitá pueblo di Kòrsou pa bin risibí nos muchanan djadumingu 12 di yüni 5or di atardi ora nan regresá bek di Argentina.


text:
Un cancion den e genero di reggaeton cu un ‘vibe’ hopi tropical, cual a ser graba algun luna pasa na Miami, a keda comparti cu mundo completo diahuebs riba e dia di su lansamento. Ta trata di un cancion composita pa Jeon y produci pa ‘Jhon Paul ‘El Increible’. E cancion cu tin e titulo ‘Se Va’ ta di e conocido artistanan; Tito el Bambino hunto cu Farruko. Tito el Bambino no ta un desconoci den e mundo Urbano, unda cu el a sa di cosecha hopi exito. El a tuma un break pa un temporada pero recientemente a haci un introduccion bek den e mundo di farandula. Naturalmente Farruko tambe ta un artista respeta cu un sin fin di exito.
Pa Jeon e tabata un placer di por a traha e cancion aki, pa asina sigui haci Aruba orguyoso di por tin un yiu di tera cu ta produci pa artistanan di taya. Proximamente mundo lo cera conoci cu un otro tema internacional cu Jeon a composita. Tambe Jeon y su ekipo ta trahando riba e ultimo detayenan pa asina lansa su proximo Album. E exito nobo ‘Se Va’ interpreta pa Tito el Bambino y Farruko ta disponibel riba youtube cu un tremendo videoclip. Tambe por cumpra of stream e cancion via Spotify, Apple Music, Deezer y Tidal.


text:
SCHIPHOL – E medida di Schiphol pa laga menos hende biaha den temporada di zomer proximo (6 juli pa 28 augustus) posiblemente no tin efecto pa e islanan di Caribe y Surnam. Asina e gerente regional di KLM Dirk Buitelaar ta bisa.
Como consecuencia di e scarsedad di personal di seguridad, KLM a tuma medida extra pa por haci e situacion manehable y sigur pa pasahero y trahado. E medida mas grandi ta cu ta reduci e cantidad di pasahero biahado cu 13.500.
KLM ta sostene e medidanan extar. Mes momento e aeroliña ta subraya cu e reduccion obligatorio di pasahero no ta deseabel y ta solamente un biaha y di duracion cortico. Segun KLM no por ta posibel cu usuarionan di Schiphol mester paga pa e problema structural di capacidad di e aeropuerto.
TUIfly
TUI ta desapunta den e decision di Schiphol pasobra esaki ta tuma unilateralmente y sin consulta. Pero e no ta cla pa haci declaracion pa loke ta e efecto pa Caribe.
ISLANAN DI CARIBE
KLM ta bula den zomer, 2 biaha pa dia pa Corsou y un biaha pa dia pa Aruab y Bonaire. E dos destinacionan ey ta wordo bula den combo, unda cu ta bula prome pa Aruba y despues Bonaire. TUI ta bula tambe dos biaha pa dia pa Corsou y 3 biaha pa siman den forma di combo pa Aruba y Corsou. TUI No tin buelo pa St Maarten. KLM ta bula 4 biaha pa siman eynan y tambe 5 biaha pa siman cu Air France via Paris. KLM ta bula 6 biaha pa siman pa Surnam, y solamente no riba diaranson. Texto original y potret ta cortesia di Dick Drayer/NOS.
ORANJESTAD – E colegio di supervision financiero pa Aruba CAFt a confirma pa noticiacla cu nan a ricibi e contesta di gobierno riba nan ultimo reaccion. “Esaki ta wordo analisa aworaki” e colegio a sigui bisa diabierna mainta. Awor tin cu warda wak kico CAFt lo bisa bek, y si e contesta di gobierno ta suficiente pa CAFt deshaci di e pensamento pa conseha conseho di minister di Reino riba e supuesto ‘incumplimento’ di Aruba, acompaña pa un recomendacion pa duna Aruba un instruccion. Si e ultimo reaccion di gobierno no ta suficiente, por spera e conseho negativo proximamente.
ORANJESTAD – Departamento di Impuesto a informa cu e tabata cla pa brinda servicio bek na tur contribuyente entrante awe diabierna, 1 di juli 2022. A haci tur trabao preparativo durante e dia di 30 di juni. Staf y personal di Departamento di Impuesto a logra controla tur ekipo pa cualkier dan?o di awasero tanto na e oficina principal na Camacuri como tambe na tur MFA y na Postkantoor San Nicolas. E tecniconan y personal di Departamento di Impuesto a logra start tur e sistemanan digital bek y a haci e testnan necesario cu exito.
(ADVERTORIAL)
ORANJESTAD – WEB Aruba NV diabierna den un anuncio mes sorpresivo cu esun anterior, a dicidi pa suspende e aumento di tarifa di awa anuncia pa awe, temporalmente. Asina e compania a informa diabierna mainta trempan. Segun e compania, nan a dicidi pa tuma tal decision, den consulta cu e accionista Utilities Aruba NV. Mientras ta bisa temporalmente, no ta conoci con largo esaki lo keda suspendi. For di ayera nochi, noticiacla a tende e rumor aki y a puntra minister di energia Glenbert Croes si esaki tabata berdad. E mandatario a reacciona bisando solamente cu awe mainta e lo tabata topico di discusion den conseho di minister.
ORANJESTAD – Aruba Trade & Industry Association (ATIA) a bisa diahuebs mainta cu, “como representante y e voz di comerio di Aruba no ta compronde dicon sector publico ta keda sera si sector priva si por a habri awe 30 juni, un dia despues di PTC2”. Segun e gremio, sector priva ta depende di sector publico den varios area pa fungi efectivamente. Por pensa riba DOW, Aduana, Arubus, DIP, DIMAS, DPL y DIMP, cu ta departamentonan clave pa sector priva por ta productivo.
ORANJESTAD – Entrante 1 di juli tarifa di awa ta subi cu un averahe di Awg. 1.50 pa m3. E aumento ta debi na un aumento drastico di Heavy Fuel Oil (HFO) di ±126%, compara cu aña 2021. Hunto cu e aumento e compania di awa y energia ta introduci un structura di tarifa nobo, cual ta conduci na un particion mas husto entre consumidornan grandi y consumidornan chikito. Clientenan lo nota e aumento di tarifa pa prome biaha den cuenta di awa di augustus 2022.


text:
Den ultimo tempo aki nos por a presencia un ola di noticia, comentario y informacion tocante e virus nobo na firmamento, ZIKA. Como pais tropical, y esey ta un destino cu nos no por cambia, nos mester biba cu e realidad cu semper nos lo tin molester di sangura, cu ta transmiti diferente malesa. Den ultimo añanan e profileracion di e sangura Aedes Aegypti, originalmente di Africa, den practicamente tur area tropical na mundo ta haci cu e malesanan cu e por transmiti, por yega tur caminda tambe. Banda di ‘gele koorts’ (keintura geel) e insecto aki ta e transportado tambe di dengue y chikungunya, y awor Zika. Na Aruba tambe e tipo di sangura cu nos ta mira mas ta Aedes Aegypti. E ta activo mas tanto den oranan di mainta y atardi, pero realmente por ta picando hende na tur momento di nochi y dia.
E panico internacional cu Zika a trece cun’e ta e casonan, specialmente na Brasil, relaciona cu microcephalia cerca mucha recien naci, cu ta mustra un cabes y por lo tanto tambe cerebro no completamente desaroya. Investigacion ainda no a confirma ainda e relacion entre Zika y e fenomeno aki. Esey no ta haci tanto diferencia den e necesidad y opcionnan pa combati e virus aki. Naturalmente cu ta prudente pa hende muhe na estado cuida nan mes extra contra pica di sangura, pero esey semper ta bay man den man cu e medidanan cu nos ta tuma colectivamente.
Nos prome conclusion mester ta esaki: combati Zika no ta rekeri otro medida cu combati dengue of chikungunya, dos enfermedad cu a bishita nos tambe den e ultimo añanan. Esey pasobra ta e mesun sangura ta responsabel pa plama tur e malesanan aki. Mester tene cuenta tambe cu e hecho cu den termino general di peligro pa e poblacion en general, tanto dengue como chikunguya ta mas peligroso y cu consecuencia hopi mas grave cu Zika. E ultimo aki tin efecto hopi menos serio riba e persona afecta cu e dos otronan, pero cu e aspecto di afecta e feto di e persona na estado.
Kico esaki ta significa pa un plan (nacional) di accion? Na prome luga un departamento di salubridad publico cu ta tuma liderazgo y ta consciente y capaz di implementa e tarea cu nan tin. Nos mester bisa cu te na e momento aki nos ta bira bastante actividad y informacion di e entidadnan envolvi. Pero mester sucede mas, y e mas ey no ta solamente empleado publico ta bay resolve, pero ta esencialmente tarea di tur persona cu ta biba den e comunidad aki. E tarea yama: TENE ARUBA LIMPI!
Ta imposibel pa cualkier gobierno asumi e tarea di tene criadero di sangura bao control sin cooperacion di henter e poblacion. Tuma na cuenta cu e sangura no sa pa cual partido bo ta vota, e no tin bista riba bo payslip, e no tin cun’e con bunita o con mahos bo cas ta. Pero si bo tin cos rond di bo cas cu ta duna oportunidad pa pone webo, y esey ta den awa para, e ta haci uzo di esey. Pa chikito cu e recipiente por ta, e ta suficiente pa pro crea aden.
Kico lo mester ta e contesta general contra e peligro(nan) aki? Un esfuerso general pa elimina tur criadero cu por tin. Den esey, e departamentonan concerni mester haci nan trabao, pero principalmente henter e poblacion mester ta consciente di e hecho cu mal custumber di laga tur sorto di sushedad benta den cura of den mondi ta crea posibilidad pa e virusnan aki plama. Si di berdad nos ta desea di gaba cu nos ta un pueblo educa, nos ta un pueblo culto, cu nos ta desea un Aruba di cinco strea, no solamente pa turista pero na prome luga pa nos mes, anto mester comprende cu esnan cu ta bay realisa e luga di cinco strea ey ta nos mes!
Y si den e proceso ey nos mester bay cu man duro contra esnan cu no ta preocupa y ta keda benta sushedad unda cu ta, en bes di hiba esaki na e luga unda e mester bay, mester haci esey. De paso esaki ta conta tambe pa e entidadnan gubernamental cu eventualmente no ta haci nan trabao. Si acaso ta asina cu nan tin mester di personal o material pa traha, nan mester sali y bisa esey tambe, independientemente si nan ministro ta rabia o ta aplaudi nan accion.
Finalmente, laga nos tene na mente cu ta pa nos suerte Aruba ta den un periodo di secura enorme, cu lamentablemente tin un efecto negativo riba nos naturalesa, pero di otro banda a yuda tene e problema di sangura na un minimo. Pero, prome biaha cu nos drenta un periodo mas largo di awasero, nos ta den problema grandi.
Si e editorial aki ta parce hopi riba un posibel foyeto di un servicio gubernamental, ta keda na discrecion di e lector. Semper e editorial aki ta critico riba con ta goberna e pais aki, pero tin momento cu mester mustra cu no ta gobierno so ta biba den e luga aki.


text:
Gobièrnu a tuma medidanan sosial-ekonómiko pa empleado i kompanianan. E medidanan disponibel na e momento aki ta:
- Kompensashon ‘ALIVIO’
- Areglo di emergensia SZW
- Kompensashon EZK
- Areglonan di krédito pa kompania
- Medida BCN
Kompensashon ‘ALIVIO’
Entidat Públiko Boneiru tin un areglo pa empresarionan i empleadonan ku a sufri un rekaida serio den entrada pa motibu di e pandemia di COVID-19. E ‘Areglo di Alivio’ aki ta intenshoná komo sosten pa e gastunan nesesarionan ku hendenan ta hasi. Pa motibu di e krísis di corona kasnan di famia ta konfrontá un rekaida imprevisibel, inevitabel i repentino di nan entrada. Debí na esaki e kasnan di famia aki por haña nan mes den problema ku pago di e gastunan nesesario di kas: hür of hipotek, kuenta di awa i koriente i internèt. No tur ora e medidanan aktual di sosten por solushoná e problemanan aki. ‘Alivio’ ta ofresé un alivio pa e gastunan berdadero i nesesario di un kas di famia. E no ta un areglo ku ta duna sosten di entrada.
E areglo aki ta konta pa 3 luna, ku forsa retroaktivo di 1 di yanüari 2021 te ku 31 di mart 2021. Pa e gastunan nesesario di kas, parsialmente òf pa henter e periodo di ‘Alivio’ por duna un kompensashon. Pa bini na remarke kasnan di famia mester konfrontá un rekaida imprevisibel i inevitabel di nan entrada di por lo ménos 30% pa luna. Esaki por ta por ehèmpel ku debí na tur e medidanan ku nan a tuma bo a pèrdè bo trabou, bo no a kai den e areglonan òf bo a haña hopi ménos entrada via bo empresa. E kompensashon ta maksimalmente US$ 1.000,00 pa kas di famia pa luna. Den kalkulashon di e suma ta wak kiko e kas di famia falta pa luna pa por paga e gastunan nesesario di kas.
Entidat Públiko Boneiru mester di bo informashon pa por evaluá si bo tin derecho riba un kompensashon. Pa e motibu aki a pone un formulario pa hasi petishon riba e wèpsait ku bo por usa pa hasi petishon. Bo por hasi petishon pa e medida di sosten ‘Alivio’ te ku mas tardá 2 di yüni 2021. Despues ku nos risibí bo petishon, bo ta haña un email di e emailadrès alivio@bonaire.com ku a risibí bo petishon. E término di tratamentu di bo petishon ta dura maksimalmente 8 siman despues di e fecha ku a risibí bo petishon.
Kompensashon EZK
Empresarionan na Hulanda Karibense (pa di sinku biaha) por risibí un kompensashon pa gastunan fiho for di Ministerio di Asuntunan Ekonómiko i Klima (EZK). E kompensashon di EZK ta pa empresarionan ku tin di haber ku pèrdida di benta debí na e krísis di corona i pa e motibu ei ta mas difísil pa nan por karga nan gastunan fiho. E montante di e kompensashon por varia entre $500 i $400.000 i ta kalkulá a base di sifranan di volúmen di benta.
Pa e di sinku kompensashon aki, ta kompará e sifranan di volúmen di benta di e lunanan yanüari, febrüari i mart 2021 ku e sifranan di volúmen di benta di e mesun lunanan na 2019. Miéntras ku den e areglonan previo di EZK a hasi komparashon ku sifranan di un aña anterior, e bia aki ta hasi komparashon ku sifranan di dos aña pa e mesun periodo. Esaki paso den e promé kuartal di 2020 ta posibel ku e sifranan di benta ya ta afektá pa e krísis di corona. Empresanan ku a kuminsá despues di 1 di yanüari 2019, por tuma kontakto ku unidat SZW di RCN pa haña un kalkulo personalisá di nan pèrdida di benta. Pa por bini na remarke, e volúmen di benta mester a baha por lo ménos ku 30%.
E faktor di kompensashon ta mas haltu ku e areglo di EZK previo; e tabata 0,85 i awor ta 1,00. Esaki ta nifiká ku empresarionan den kaso di sifranan di benta igual awor aki tin derecho riba un suma di kompensashon mas haltu.
Riba e wèpsait di RCN tin un módulo di kalkulashon nobo ku kua empresarionan na un manera fásil por kalkulá e suma ku posibelmente nan por tin derecho riba dje. Den kaso ku e montante aki ta $6.000 òf mas, meskos ku tabata e kaso pa e di dos areglo, mester añadí un deklarashon di un tenedó di buki òf akountent independiente, pa konfirmá e sifranan kompletá.
Por entregá formularionan kompletamente yená i firmá, huntu ku e aneksonan nesesario, te ku mas tardá 31 di yüli 2021 via e adrès di meil tegemoetkomingEZK@rijksdienstcn.com.
Klek aki pa tur kondishon i informashon adishonal relashoná ku e areglo di EZK.
Areglo di emergensia SZW
For di 13 di mart 2020 tin un areglo di emergensia temporario pa dunadó di trabou, empresario independiente i empleado ku ya no tin trabou mas na Boneiru. Nan por haña un kompensashon di e gastunan di salario òf entrada.
Ta prolongá e areglo pa di dos biaha entrante 13 di òktober 2020 i e ta bálido te ku 12 di yüli 2021.
Tin algun kambio kompará ku e promé dos fase nan. E meta di e areglo ta keda pa sostené trabou i entrada, pero ta bira mas importante tambe pa empresa i empleadonan adaptá na e situashon ku ta kambia. Pa e empresarionan mas afektá, un fleksibilisashon ta na vigor for di promé di mart 2021. Despues di risibí aprobashon por eskrito di SZW, nan por utilisá 25 porshento di e oranan di trabou di nan empleadonan miéntras ta sigui risibí supsidio pa gastu di salario.
Klek aki bou riba e situashon ku ta aplikabel pa bo i lesa si, i kon bo por bini na remarke:
Mi ta empresario independiente
Preguntanan hopi hasí
E wèpsait www.bonairecrisis.com tin un bista general di pregunta pa empresanan. E bista general mas aktual aki bo ta haña akinan.


text:
Iglesia House of Worship a selebrá dia Internashonal di Hende Muhé ku un anochi spesial titulá: “Un Muhé Balioso”
Iglesia House of Worship a selebrá dia Internashonal di Hende Muhé ku un anochi spesial titulá:
“Un Muhé Balioso”
Willemstad 8-3-2022- Den un anochi spesial i bunita prepará pa damanan aki na Kòrsou, iglesia House of Worship a presentá un anochi kaminda e hende muhé por a wòrdu enkurashá i sinti’é spesial.
Despues di dos aña ku no por a selebrá e gran dia aki manera kustumbrá tabata un goso i un nesesidat pa muhénan bini huntu pa reflehá riba tur e lèsnan ku nos por a saka for di e pandemia aki pa nos sigui pa dilanti. E hende muhé sigur tabatin un ròl hopi importante durante e pandemia aki komo parti di su funshon den e núkleo familiar, den aria laboral i komo parti di e komunidat.
Durante e anochi aki a para ketu riba tur loke e muhé ta representá ku ta hopi balioso den bista di Dios. E anochi a konta ku diferente presentashon di baile, poesia i tambe alabansa i adorashon.
Hopi hende muhé a asistí na e enkuentro aki i siguramente e hende muhénan a sali enkurashá for di e anochi aki. Riba e kombinashon di potrèt por mira un resúmen di loke a akontesé riba e anochi aki.


text:
‘Ta cua cashi e Dreamers tin cu bay aden?’
Que vaina. Un otro ‘sorpresa’ den e aventura di burocracia cu ta mi bida na Aruba. Despues di a cuminsa aña determina cu tanto resolucionnan pa aña nobo, casi...
Resultadonan oficial di eleccion 2017 a keda conoci awe
Conseho Supremo Electoral ta informa cu awe resultadonan di eleccion 2017 a keda presenta oficialmente. Resultado di reparticion di asiento a keda mescos cu...
Hoben ta fayece despues di posiblemente wordo neglisha na hospital
Siman a habri cu e noticia di un otro hoben (27) cu a fayece. E biaha aki ta relaciona cu un condicion medico cu...
Di cinco asesinato pa 2017: Persona cu varios hinca haya banda di caminda
Ayera mainta un patruya coriendo na altura di OK Supermarket na Tanki Leendert a wordo para por medio di un grupo di persona banda...
Malvido Carrillo: ‘Rubiano discrimina na Hulanda ta keda discrimina contra Latino’
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende...
Interpark Coney Island cera pa 48 ora debi na incidente di diasabra
Diasabra un mucha a cay for di un di e weganan na Interpark Coney Island y herida su mes. Gobierno hunto cu instancianan concerni...
Polis kier autoridad bek pa control di persona ilegal
Sindicato di polis a trece dilanti den un reunion cu minister Andin Bikker (POR) di Husticia cu nan kier haya e autoridad bek pa...
Segun grabacion, polis di warda di Shaba a viola derecho di ciudadano
Francisco Figaroa, ken siman pasa a keda deteni ‘sin motibo’, segun loke el a declara pa Bon Dia Aruba, tambe a expresa cu ‘Polis...
Detencion a cay den caso di asesinato na De Vuyst
Ministerio Publico (OM) ta informa cu ayera tardi polis a detene un persona riba sospecho di ta envolvi den e morto violento di e...
Situacion di Noni Brokke ta mustra atrobe falta di seguro pa malesa cronico
Famia di Leoni Noni Brokke a haci un yamada atrobe pa donacion como cu e instituto medico unda e hoben ta haya terapia, a...


text: Dialuna 16 december Minister dr. Armando Lampe a sigui cu entrega di diferente di e digiboardnan na diferente scolnan publico, esaki despues di ya a entrega na Scol Primario Kudawecha y Scol Basico Washington. Dialuna a toca turno na Princes Amalia Basisschool, Scol Princes Beatrix (su dependance na YMCA Dakota) y na Colegio Conrado Coronel. Algo peculiar ariba e dia aki, ta cu a constata algun contratiempo den e logistica pa cu e entregamento di e digiboardnan, e transporte tabata algo cu no por a resolve den un corto tempo. Pero no a para keto y a aserca sector priva y sin ningun duda, ora di aserca propetario di Italo Arubano, sr. Gregory Tromp, el a ofrece su auto di compania pa yuda cu transporte, hasta el a pone algun personal disponibel pa yuda carga y descarga. Sorpresa tabata ora cu e transporte a yega, e propetario himself sr. Gregory Tromp, tambe a bin duna un man, cual ta algo hopi di aprecia. Minister Lampe a keda sumamente contento cu sector priva ta saca un man, pa yuda cu nos enseñanza. E ta algo sigur di aplaudi y spera cu mas otro companianan den sector priva, por yuda, den un manera casi spontanio manera tabata e caso cu e compania Italo Arubano a haci. Un danki y un pabien na e scolnan cu a caba di ricibi nan digiboardnan y sigur un danki na Italo Arubano, cu tambe a aporta na enseñanza, na unda cu cualkier aporte na nos enseñanza, ta un aporte na prosperidad di nos pais.


text:
Awe 20 di april 2021 kolabornan di SEOC , W. van Lamoen i R. brute a hasi ofrenda di krans na Kolebera Berde na e viktianan di 20 di april 1942 i esnan ku a perde nan bida abordo di tankeronan den 2nda gera mundial. Sentral ta e poshishon di minister Asuntonan Interno i Relashon di Reino, SRa. drs. K.H. Olongren den su karta na SEOC fecha 5 di feb. 2021.
Sra. Minister ta duna appertura na un dialogo amplio pa jega na kompromiso di ajera pa futuro. SEOC ta habri p’e dialogo aki i ta pone su mes pa jega na kompromiso ku ta duna kontenido na loke a tuma luga 20 di april 1942 en buska di un futuro ku loke a tuma luga na 20 di april 1942 lo no ripiti su mes jamas i nunka. SEOC ta kompromete su mes na revindikashon di e viktimanan di e masakre di 20 di april 1942.
Konmemorashon víktima di e matansa di 20 Aprel 1942
Awe 20 di april 2021 kolabornan di SEOC , W. van Lamoen i R. brute a hasi ofrenda di krans na Kolebera Berde na e viktianan di 20 di april 1942 i esnan ku a perde nan bida abordo di tankeronan den 2nda gera mundial. Sentral ta e poshishon di minister Asuntonan Interno i Relashon di Reino, SRa. drs. K.H. Olongren den su karta na SEOC fecha 5 di feb. 2021.


text:
Dialuna merdia partido Pueblo Orguyoso y Respeta (POR) a reuni cu gobernador y informador pa asina continua cu e proceso cu ta encera e posibel formacion di un gobierno. Diferente puntonan a wordo treci dilanti cu ta encera e preocupacionnan di e situacion financiero di Pais Aruba, plan di gobernacion di partido, integridad y varios otro punto cu a wordo presenta na Gobernador siman pasa, lider di partido POR sr. Otmar Oduber ta splica.
Durante e encuentro a mira cu e puntonan cu POR a trece dilanti durante di e combersacion cu Gobernador siman pasa a wordo refleha bek den e tarea cu informador a haya. Den cuadro di e topico di e situacion financiero di Pais Aruba, a pone hopi atencion na e aspecto di ‘nulmeting’ cu mester por wordo haci. A haci peticion urgente pa por logra esaki, con lo dune forma y kendenan lo mester wordo envolvi. Bande di e aspecto financiero, por a mira cu varios parti di contenido di e plan di gobernacion di partido POR a wordo trata, manera e aspecto di integridad den gobernacion. Institutonan cu ta existi mester wordo reenforsa na un forma hopi severo, enfocando riba e parti di transparencia.
Locual cu tambe a wordo combersa hopi riba dje ta cu mester forma un gobierno cu ta sinta pa 4 aña. Un gobierno cu ta crea stabilidad, confiansa den comunidad. “Nos a mustra riba e echo cu nos kier ta un partido cu ta cana dilanti riba e creacion di confiansa den instituto politico na Aruba. Sr. Andin Bikker a trece na varios ocasion dilanti, e echo cu kier mira cambionan tuma luga den di Parlamento di Aruba pa loke ta reglamento di ordo y e forma cu ta hiba debate. Y cu ta duna Parlamento oportunidad berdadero pa haci nan trabou di controla gobierno den nomber di pueblo. Esakinan ta algun di e puntonan cu a resalta y cual a palabra cu diaranson awo lo bin bek hunto cu Informador cu algun informacion adicional cu nos lo manda pa nan,” sr. Oduber a bisa.
Concluyendo, lider di partido POR a enfatisa cu, e programa di MEP cu POR ta basta similar y ketobay ta riba mesun liñanan cu a combersa cu Gobernador siman pasa riba dje . Den e caso aki a mustra cu partido MEP tin un similaridad hopi grandi den e programa di partido y riba hopi tereno bo por mira cu nos ta ‘match’ y cu ta convivi cu otro riba e preocupacionnan cu tin den comunidad. Tabatin e prome encuestronan cu a tuma luga inoficial tambe entre e comisionnan cu a intercambia di pensamento di partido MEP y POR y ta kere cu ta den e direccion aki tincu sigui cana. “Na e momentonan aki nos sa cu tin diferencianan di pensamento, opinion y den programa pa loke ta partido RED, cual a papia riba esaki tambe cu Informador. Sinembargo, ta kere cu un base amplio semper mester keda un prioridad pa bo tin un gobernacion stabiel pa futuro.